1 Luker 12 ACO85 - Rekoboam ocito i Cekem, pien onoŋo - Bible Search\n1 Luker 11 1 Luker 13\n1 Luker 12\nJo Icrael gujemo i kom Rekoboam\n(2 Tek 10.1-19)\n1Rekoboam ocito i Cekem, pien onoŋo jo Icrael ducu gumol gucito i Cekem ka keto en me bedo kabaka. 2Ka Jeroboam wod pa Nebat owinyo pire, ci oa ki i Ejipt odok cen; pien onoŋo Jeroboam pud tye i Ejipt ka ma yam oriŋo iye kabaka Solomon. 3Gicwalo lukwena ka lwoŋe, ci Jerobaom ki lwak jo Icrael ma gucokke ducu guwaco bol Rekoboam ni, 4“Woru oketo yec mapek i komwa. In doŋ ilok tic matego ma woru omiyowa, ki yec mapek ma en oketo i komwani obed mayot, ci wan wabibedo luticci.” 5Rekoboam ogamo ni, “Koŋ wudok cen wubed kunnu nino adek, ka dok wudwog bota kany.” Ci lwak gudok cen.\n6Kabaka Rekoboam ocako poro lok ki ludoŋo muteggi, ma yam gicuŋ i nyim wonne ka miye tam i kare ma en pud kwo, ci openyogi ni, “Wun wumiya kit tam aŋo wek adok iye bot lwak man?” 7Gin guwacce ni, “Ka ce tin imito bedo latic pa lwak man kun itiyo pi konyogi, iloko botgi lok mabeco i kare ma ibidok iye i penygi, ci gin bene gibibedo luticci matwal.” 8Ento en obwoto lam pa ludoŋo muteggi woko, ocako dok poro lok ki awobe ma yalwakke, ma gicuŋ i nyime. 9Openyogi ni, “Wun wumiya kit tam aŋo wek adok iye ki lwak man ma gupenyo ni, ‘Wek yec ma woru oketo i komwa mapek-ki obed yot’?” 10Ci awobe ma yalwakke guwacce ni, “Ibidok iye bot lwak ma gupenyi kit man ni, ‘Woru yam omiyo yecwa odoko pek, ento in imi obed yot botwa’; in ibidok iye ki gin kit man ni, ‘Nyig ciŋa kinoŋ makato pyer wora. 11Doŋ abitiyo kit man: wora yam oketo yec mapek i komwu, an doŋ abimedo bedo mapek; wora yam pwodowu ki del anino, an abipwodowu ki yib oton.’ ”\n12Jeroboam ki lwak ducu gubino bot Rekoboam i kom nino me adekke, kit ma onoŋo kabaka ocikogi. 13Kabaka odok i peny pa lwak ki gero, pien oweko tam ma ludoŋo muteggi gumiye. 14Oloko kwedgi kit ma awobe guyubo kun wacci, “Wora yam omiyo yecwu odoko pek, ento an abimedo bedo mapek. Wora yam pwodowu ki del anino an abipwodowu ki yib oton.” 15Gin mumiyo kabaka pe owinyo lok pa lwak, pien Rwot aye omiyo okwero, wek lokke ocobbe kakare ma yam en oloko bot Jeroboam wod pa Nebat kun ocwalo Akija ma jo Cilo ocito otito bote-ni.\n16-Ka jo Icrael guneno ni kabaka pe owinyogi, ci lwak gudok iye bote ni,\n“Wan watye ki wan po kwa aŋo i kom Daudi?\nCi jo Icrael gupokke woko gudok i pacogi. 17Ento Rekoboam pud loyo jo Icrael ma gibedo i gaŋi ma i Juda.\n18Kabaka Rekoboam ocwalo Adoram botgi, ladit ma loyo t ic muroni, ci jo Icrael ducu gucele ki got, guneke woko, Kabaka Rekoboam orune oito i gadigadi lwennye oriŋo kwede woko i Jerucalem. 19Kit meno-jo Icrael gujemo woko i kom luker me ot pa Daudi cakke ki i kare-nu nio kwede wa onyoo.\n20Ka jo Icrael guwinyo ni Jeroboam odwogo, ci gucwalo kwena gulwoŋe, ci obino bot lwak ma gucokke, lwak gukete me bedo kabaka ma loyo jo Icrael ducu, Pe tye ŋatti mo ma dok olubo kor ot pa Daudi, kono kaka pa Juda keken.\n(2 Tek 11.1-4)\n21Ka Rekoboam odwogo cen Jerucalem, ocoko jo ma giyero ki i kaka pa Juda ducu ki i kaka pa Benjamin, twoni lweny alip miya acel ki pyeraboro, pi lweny ki jo me ot pa Icrael wek gudwok ker bot Rekoboam wod pa Solomon. 22Ento lok pa Rwot obino bot dano pa Lubaŋa ma nyiŋe Cemaya kun wacci, 23“Wac bot Rekoboam wod pa Solomon ma kabaka me Juda, ki bot jo ducu me ot pa Juda, ki jo pa Benjamin, ki bot jo mukene ducu ni, 24‘Rwot owaco ku man ni, Wun pe wubicito ka lweny i kom lutuwu ma gin jo Icrael. Wek dano acel acel odok cen i pacone, pien lok man oa ki bota.’ ” Gin ducu guwinyo lok pa Rwot, ci gudok cen i pacogi, kit ma Rwot owaco-ni.\nJeroboam omiyo jo Icrael gubwoto woro Lubaŋa i Jerucalem\n25Jeroboam ogero gaŋ Cekem i lobo godi me Epraim, ci obedo kunnu; ka dok oa ki kunnu ocito ogero gaŋ Penuel. 26Ka dok ocako lwodo lok ki i cwinye ni, “Kit ma tye-ni, ker bidok woko cen i ot pa Daudi. 27Pien ka ce lwak gibedo ka wirre ka tyero gitum wa i Jerucalem ka ma ot pa Rwot tye iye-ni, ci miyo cwiny lwak man bidok woko i kom rwotgi Rekoboam ma kabaka me Juda, ci miyo gibineka woko ka gidok bot Rekoboam kabaka me Juda.” 28-Kit meno kabaka ocako yubo lok ci otiyo cal litino twoni aryo me jabu, ka owaco bot lwak ni, “Wun doŋ wubedo ka wirre wa i Jerucalem twatwal, meno doŋ oromowu, Doŋ wunen lubaŋawu, wun jo Icrael, ma yam gukwanyowu woko ki i lobo Ejipt.” 29Jeroboam oketo cal wod twon acel i Betel, ka dok oketo acel i Dan.\n30Lok man odoko bal, pien jo Icrael gucako mol gicito bot wod twon acel ma tye i Betel, ki bot mukene ma tye i Dan. 31Jeroboam dok ogero odi me woro Lubaŋa i wi godi, kun keto iye ajwagi ma okwanyogi ki i kin lwak ata, ma pe gin jo Levi. 32-Dok oketo nino madit obedo i dwe me aboro, i kom nino dwe apar wiye abic, ma rom ki nino madit ma bedo i Juda-ni, ci ocako tyero gitum i kom ke no tyer. Obedo ka tiyo kit meno i Betel, kun tyero gitum bot cal litino twoni ma en otiyo-ni. Dok oketo i Betel ajwagi ma okwanyo ki i kabedo me woro Lubaŋa i wi godi ma en oyubo-ni. 33Oito i keno tyer ma en otiyo i Betel i dwe me aboro, i nino dwe apar wiye abic, i nino ma cwinye otamo-ni; oketo nino madit pi jo Icrael, dok oito bene i keno tyer ka wano odok eceta.


Jo Ibru 9 ACO85 - Kadi gicikke mukwoŋo ca bene yam - Bible Search\nJo Ibru 8 Jo Ibru 10\nJo Ibru 9\nKabedo maleŋ me lobo ki me polo\n1Kadi gicikke mukwoŋo ca bene yam obedo ki cik mogo me woro Lubaŋa, dok bene obedo ki kabedo mo maleŋ me lobo man. 2-Pien yam tye kema ma giyubo, ma obedo ki dul acel yo tuŋ woko ma gilwoŋo ni Kabedo Maleŋ, ma tye iye okar-mac, ki meja, ki mugati ma giketo i nyim Lubaŋa. 3-I ŋe boŋo kicika me aryo yam tye iye kema ma gilwoŋo ni Kabedo Maleŋ Makato Ducu. 4-Keno tyer ma gitiyo ki jabu tye iye kunnu me waŋo odok eceta, ki canduk me gicikke ma gimwono kome woko ki jabu. I canduk me gicikke yam tye iye abino jabu ki manna ki odoo pa Aron ma yam olot-ti, ki got ma apada aryo ma ceŋ gicoyo iye lok me gicikkene. 5-Ka wi canduk yam tye iye lukerubi me deyo, ma guumo kom me kica woko ducu ki bwomgi. Jami magi pe gitwero loko gin mo iye kikore kombeddi.\n6-Meno aye kit ma yam giyubo kwede. Ajwagi yam gidonyo i kema jwijwi teretere ka cobo ticgi me woro Lubaŋa. 7-Ento kema me aryo ajwaka madit keken aye donyo iye kene, dok bene donyo iye kicel keken i mwaka acel acel, kun pe cito kunnu laboŋo remo, ma en tero me atyera pi balle ki pi bal pa lwak. 8Man aye ma miyo Cwiny Maleŋ nyuto ka maleŋ ni, yo me donyo i kabedo maleŋ peya giyabo ka kema mukwoŋo ma woko ca pud ocuŋ. 9Man aye lanyut me cal me kare man. Man te lokke ni, mot ki gitum ma gityero bot Lubaŋa pe twero miyo ŋat mo ma woro Lubaŋa doko dano ma cwinye leŋ, 10pien gitiko ka cam ki mat ki kit lwok mapatpat. Magi ducu gubedo cik ma nen ki woko me kom ma tye ka tic nio wa i kare ma Lubaŋa biloko jami ducu bedo manyen.\n11Ento ka Kricito doŋ obino, ma en aye ajwaka madit me jami mabeco ma bibino, kema ma en tiyo iye kato maca, odoko dit maber makato maca, pien pe gitiyo ki ciŋ, man te lokke ni, pe gin me lobo man. 12En odonyo i Kabedo Maleŋ Makato Ducu kicel keken ma doŋ otyeko lok woko ducu, kun pe otero remo dyegi ki remo litino twoni, ento otero remone kikome, ci okokowa kwede doŋ matwal. 13-Remo dyegi ki twoni, ki buru roya ma giwaŋo, ka gikiro i kom jo mubalo kwer, romo lonyogi, kun lwoko komgi bedo maleŋ. 14Remo pa Kricito pe kato maca mada? Pi Cwiny Maleŋ ma bedo matwal, omiyo en omine kene bot Lubaŋa kun roc mo pe i kome, pi lonyo cwinywu ma onoŋo ocido woko macol licuc pi tiyo tic ma kwo pe iye, wek wubed ma iwu leŋ, ka doŋ wawor Lubaŋa makwo.\n15Pi meno Kricito aye ŋat muyubo gicikke manyen, wek emi jo ma gilwoŋo gunoŋ lim ma ri nakanaka ma Lubaŋa ociko me miyone; pi to ma yam onen, omiyo jo ma yam gikalo wi cik i te gicikke mukwoŋo kombeddi doŋ gikokogi woko. 16Pien ka ma gicikke me leyo lim tye iye, myero koŋ gimok ni, ŋat muciko doŋ oto. 17Kodi gicikke meno twero tic lacen i ŋe to keken; pe tye ki twer mo ka ŋat muciko pud kwo. 18Pi meno kadi wa gicikke mukwoŋo ca gimoko ki remo. 19-Pien i kare ma yam Moses otyeko tito bot lwak gin ma giciko ducu ma tye i i cik, en okwanyo remo roci dyaŋ ki dyegi, kacel ki pii, ki yer romo makwar, ki yat anyero, okiro i kom buk kikome, ki i kom lwak ducu bene, 20kun waco ni, “Man aye remo me gicikke ma Lubaŋa ocikowu pire.” 21-Dok i yo acel-lu, Moses okiro remo i kom kema ki jami ducu ma gitiyo kwedgi me woro Lubaŋa. 22-I te cik, nen calo jami ducu gilonyo woko ki remo; ka ma pe gioyo iye remo, weko bal bene bedo pe iye.\nMine pa Kricito kene okwanyo bal\n23Onoŋo oporre kakare pi jami ma obedo lapor keken me gin ma tye i polo myero gilonygi gubed leŋ kit meno, ento jami me polo kikomgi myero olony ki gitum mabeco makato magi-gu ducu. 24Pien Kricito pe odonyo i kabedo maleŋ ma dano otiyo ki ciŋ, ma obedo lapor ki kabedo maleŋ me adane, ento odonyo i polo kikome, ma i kare man en tye ka nen kunnu i nyim Lubaŋa piwa. 25Dok bene en pe odonyo me mine kene kare ki kare calo ajwaka madit ma donyo i kabedo maleŋ mwaka ki mwaka, kun tero remo ma pe remone kikome. 26Ka nene obedo kit meno, kono en onwoyo to kare ki kare cakke i acakki piny. Ento kit ma tye kwede-ni, en onen kicel keken i agikki me kare wek ekwany bal woko pi mine kene macalo gitum. 27Dok kit macalo giyubo ni, dano to kicel, ka doŋ ki i ŋeye ŋolo kop cakke, 28-kit meno Kricito bene otyerre kene kicel me tiŋo bal pa jo mapol, dok binen tyen me aryo, pe doŋ pi tic i kom bal, ento pi laro jo ma tye ka kure.


‘Gen Jehovah, Dok Iti Gin Maber’—Jabuli 37:3 | Pwony me Anyama\n‘Gen Jehovah, dok iti gin maber’\nBed ki Pwoc i Kom Motti me Bedo Agonya\nGin Mumiyo Mwolo Pud Pire Tek\nItwero Bedo Ngat ma Mwol Kadi Bed ni Pe Yot\n“In Bene Myero Itit Bot Jo ma Genne”\nWi Lubele—Me Akwana i Kacokke | Januari 2017\nKWAN I LEB Acholi Aukan Baoule Batak (Karo) Batak (Simalungun) Batak (Toba) Biak Bislama Cakchiquel Cambodian Chin (Hakha) Chokwe Chol Chopi Chuabo Drehu English (Leb Muno) French Garifuna Greenlandic Hmong (White) Iban Italian Javanese Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mam Mapudungun Mauritian Creole Mazatec (Huautla) Mixe Mizo Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ngabere Ngangela Nias Niuean Nyaneka Nyungwe Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Saramaccan Sena Seychelles Creole Spanish Sunda Tahitian Tlapanec Tojolabal Totonac Tshwa Tzeltal Uighur (Cyrillic) Umbundu Urdu Wallisian Wayuunaiki\n‘Gen Jehovah, dok iti gin maber, bed i lobo ki kuc.’—JABULI 37:3.\nWER: 133, 63\nGIN ANGO MA WAPWONYO KI I KOM KIT MA JO MAGI GUGENO KWEDE JEHOVAH . . .\nlutic mukene pa Lubanga?\n1. Jehovah ocweyo dano ki kero me timo ngo?\nJEHOVAH ocweyo dano ki kero me timo jami mapatpat. En omiyowa kero me tam, dok man konyowa me cobo pekki ma watye kwede ki bene me keto yub pi anyim. (Carolok 2:11) En ominiwa teko, wek watim jami ma mitte me cobo yub ma waketo. (Jo Pilipi 2:13) En bene ominiwa cwiny ma ngoliwa kop, ma konyowa me niang gin matir ki gin marac. Cwiny ma ngoliwa kop konyowa me gwokke ki i bal ki dok konyowa me loko kwowa.—Jo Roma 2:15.\n2. Jehovah mito ni wati ki kerowa nining?\n2 Jehovah mito ni wati ki kerowa i yo maber. Pingo? Pien en marowa dok ngeyo ni wabibedo ki yomcwiny ka watiyo ki mot ma eminiwa-ni. Me labolle, i Ginacoya me leb Ibru, kicoyo ni: “Ngat ma yubo yubbe ma nongo kong oketo i tam, bilimo jami madwong ata,” ki dok ni “kit gin mo keken ma inongo oye cingi me atiya, ti ki tekki.” (Carolok 21:5; Latitlok 9:10) I Ginacoya me leb Grik, kicoyo ni: “Dong kit macalo pud watye ki kare-ni, myero watiyu gin maber bot dano ducu,” dok “kit macalo ngat acel acel tye ki motte ma gimiye, wuti kwede pi konnye kekenwu.” (Jo Galatia 6:10; 1 Petero 4:10) Nen ka maleng ni, Jehovah mito ni watim gin ma watwero wek wanong adwogi maber dok bene wakony jo mukene.\n3. Ka kwene ma kero pa dano gik iye?\n3 Jehovah mito ni wati ki kerowa, ento en bene ngeyo ka ma kerowa gik iye. Me labolle, pe watwero kwanyo roc, bal ki dong to. (1 Luker 8:46) Dok bene, pe watwero doro kwo pa jo mukene, pien ngat acel acel tye agonya me moko tamme. Kadi bed watye ki ngec madwong nyo manok, pe watwero bedo ki ngec marom ki pa Jehovah.—Icaya 55:9.\nKa itye ki peko, ‘gen Jehovah, dok iti gin maber’\n4. Ngo ma wabinyamo i pwony man?\n4 Omyero waye ni Jehovah aye otirwa kare ducu, kun wageno ni en bikonyowa dok bitimiwa jami ma pe watwero timone. Ento, Jehovah bene mito ni watam i kom ngo ma watwero timone me cobo pekkiwa ki me konyo jo mukene. (Kwan Jabuli 37:3.) Omyero ‘Wagen Jehovah, dok wati gin maber.’ Watwero timo man nining? Kong wanenu labol pa Nua, Daudi, ki jo mukene ma gujenge i kom Jehovah. Wabiniang ni onongo tye jami mogo ma pe gitwero timone ento guketo cwinygi i kom jami ma gitwero timone.\nKA TIM MARACO ORUMOWA WOKO\n5. Tit kong ngo ma otimme i kwo pa Nua.\n5 Nua okwo i lobo ma “onongo dong opong ki bwami” kacel ki tim tarwang. (Acakki 6:4, 9-13) Kadi bed en onongo ngeyo ni Jehovah bijwero lobo meno marac-ci woko, ngene kene ni cwiny Nua obedo ka cwer i kom gin ma dano gubedo ka timone. Man oweko Nua oniang ni tye jami mogo ma pe etwero timone, ento bene onongo ngeyo ni tye jami mogo ma etwero.\nAriya i tito kwena (Nen paragraf 6-9)\n6, 7. (a) Ngo ma Nua onongo pe twero timone? (b) Kwowa i kare-ni rwatte ki pa Nua nining?\n6 Gin ma Nua onongo pe twero timone: Nua otito kwena me ciko dano i kom akemo pa Jehovah, ento en onongo pe twero diyo dano me ye lokke. Dok en onongo pe twero weko Pii Aluka bino oyotoyot. Onongo mitte ni Nua obed ki gen ni Jehovah bigwoko cikkene me giko tim maraco woko, kun geno ni Lubanga bitimo meno i karene kikome.—Acakki 6:17.\n7 Wan bene wakwo i lobo ma opong ki tim maraco, dok wangeyo ni Jehovah ocikke me jwerone woko. (1 Jon 2:17) Ento, pe watwero diyo dano me ye “kwena maber me ker.” Dok pe watwero timo gin mo wek “twon can madit atika” ocakke oyotoyot. (Matayo 24:14, 21) Calo Nua, omyero wabed ki niye matek, kun wageno ni Lubanga bigiko tim maraco ducu cokcok-ki. (Jabuli 37:10, 11) Wageno ni nino ma Jehovah omoko me giko tim maraco pe bikato kadi ki nino acel.—Kabakuk 2:3.\nCalo Nua, omyero wabed ki niye matek, kun wageno ni Lubanga bigiko tim maraco ducu cokcok-ki\n8. Nua oketo tamme i kom gin ango? (Nen cal ma tye i pot karatac 3.)\n8 Gin ma Nua onongo twero timone: Ma ka ilo cinge woko pi gin ma pe etwero timone, Nua oketo tamme i kom ngo ma onongo en twero timone. Nua oketo cwinye i tito kwena me ciko dano. (2 Petero 2:5) Twero bedo ni tic man okonye me gwoko niyene wek obed matek. Medo i kom tito kwena, en olubo cik ma Jehovah omiye me gero yeya.—Kwan Jo Ibru 11:7.\n9. Watwero lubo lanen pa Nua nining?\n9 Omyero watute matek i “tic pa Rwot” calo Nua. (1 Jo Korint 15:58) Me labolle, waromo konyo i tic me gero ki gwoko Otwa me Ker kacel ki Odi me Gurewa, iromo bene jalle me miyo kony i gure me adwol ki gure madito, nyo me tic i jang gang kal nyo opic me gonyo leb. Ma pire tek loyo aye ni, omyero watute matek i tic me tito kwena, man bijingo genwa pi kwo me anyim. Lamego mo acel owacci ka etito bot jo mukene mot ma Ker pa Lubanga bikelone, eniang ni dano gipe ki gen mo kulu dok ni gineno pekogi calo gin ma pe twero gik. Kit ma lamego-ni owaco kwede, wan watye ki gen, dok niyewa jing medde ka watito pi gen meno bot jo mukene. Gen man konyowa me medde i ngwec me kwo!—1 Jo Korint 9:24.\nKA WATIMO BAL\n10. Tit kong gin mutimme i kom Daudi.\n10 Kabaka Daudi onongo tye lagen, dok Jehovah omarre adada. (Tic pa Lukwena 13:22) Kadi bed kumeno, Daudi otimo abor gin ki Batceba, dok man onongo bal madit atika. Marac makato meno, en otemo umo balle woko kun keto yub wek kinek Uria, cwar Batceba woko i dog lweny. Daudi bene oweko Uria aye otero waraga ma kwako tone! (2 Camuel 11:1-21) Lacen, bal pa Daudi ongene ka maleng. (Marako 4:22) I kare ma meno otimme, Daudi odok iye nining?\nBal mutimme con (Nen paragraf 11-14)\n11, 12. (a) Gin ango ma Daudi onongo pe twero timone i nge timo bal? (b) Ngo ma Jehovah bitimone piwa ka wangut i balwa?\n11 Gin ma Daudi onongo pe twero timone: Daudi onongo pe twero loko gin ma en otimo. Ki lok ada, en onongo birego kwede i ngeye pi kwone ducu. (2 Camuel 12:10-12, 14) Pi meno, onongo mitte ni en obed ki niye. Onongo myero en obed ki gen ni ka engut pi balle ki cwinye ducu, Jehovah bitimme kica dok mine teko me ciro adwogi marac me bal ma en otimo.\n12 Pi roc ma watye kwede, wan ducu watimo bal. Ento bal mogo rac loyo mukene, dok i kine mogo pe watwero loko gin mutimme. Wan bene watwero deno can pi adwogi me bal ma watimo. (Jo Galatia 6:7) Ento wageno cikke pa Lubanga ni ka wangut, ci en bikonyowa i kare me peko, kadi bed ni wan aye wakelo pekone.—Kwan Icaya 1:18, 19; Tic pa Lukwena 3:19.\n13. Daudi oyubo watte ki Jehovah nining?\n13 Gin ma Daudi onongo twero timone: Daudi onongo mito yubo watte ki Jehovah. En otimo meno nining? Daudi oye ni Jehovah okonye. Me labolle, en oye tira ma Natan, lanebi pa Jehovah omiye. (2 Camuel 12:13) Daudi bene olego bot Jehovah dok otito balle bote ka maleng, dok man nyuto ni en onongo mito cwak pa Jehovah odoco. (Jabuli 51:1-17) Ma ka ye ni balle obwoye, Daudi onongo pwony ki i balle. En pe dok onwoyo timo bal madongo kit meno. Lacen, en ogwoko gennene wa i tone, dok meno aye kit ma wi Jehovah po kwede i kome.—Jo Ibru 11:32-34.\n14. Pwony ango ma wanongo ki i gin ma otimme i kom Daudi?\n14 Ngo ma watwero pwonyone ki i gin ma otimme i kom Daudi? Ka watimo bal madit, omyero wangut ki cwinywa ducu, watit balwa, dok wakwa kica ki bot Jehovah. (1 Jon 1:9) Omyero bene walok ki luelda, pien gitwero konyowa me yubo watwa ki Jehovah. (Kwan Yakobo 5:14-16.) Ka waye kony pa Jehovah, ci wanyuto ni wageno cikkene me timiwa kica. Medo i kom meno, omyero wanong pwony ki i balwa dok wamedde ki tic pi Jehovah ki tekcwiny.—Jo Ibru 12:12, 13.\nKI I JAMI MUKENE MUTIMME\nPeko me yotkom (Nen paragraf 15)\n15. Ngo ma wapwonyo ki i gin mutimme i kom Anna?\n15 Gwok nyo itwero tam i kom lutic ma lugen mukene ma kicoyo lok komgi i Baibul ma gumedde ki timo gin ducu ma gitwero kadi bed ni onongo gitye ka wok ki i kwo matek. Me labolle, pi kare mo, Anna obedo ma pe nywal. Onongo pe tye gin mo ma en twero timone. Ento en ogeno ni Jehovah bikweyo cwinye. Pi meno, en omedde ki cito ka woro Jehovah i kema me woro, kun lego bote dok wacce lok ducu ma i cwinye. (1 Camuel 1:9-11) Man pud dong lanen maber ya! Ka watye ki two nyo peko mo ma pe watwero timo gin mo keken iye, omyero waket parwa ducu i kom Jehovah kun wageno ni en paro piwa. (1 Petero 5:6, 7) Myero watim gin mo keken ma watwero wek wanong adwogi maber ki i cokke pa Lukricitayo ki dong yub mukene ma dul pa Jehovah keto.—Jo Ibru 10:24, 25.\nAnna ogeno Jehovah, pi meno en omedde ki wore i kema me woro ki lega bote\nLutino ma gujuko tic pi Jehovah woko (Nen paragraf 16)\n16. Ngo ma lunyodo gitwero pwonyone ki bot Camuel?\n16 Gin ango ma lunyodo ma lugen gitwero timone ka lutinogi oweko tic pi Jehovah? Lanebi Camuel onongo pe twero diyo lutinone me medde ki bedo lugen bot Lubanga. (1 Camuel 8:1-3) En oweko jami ducu i cing Jehovah. Ento Camuel otimo gin ma en twero me medde ki bedo lagen bot Lubanga ki me yomo cwiny Wonne me polo. (Carolok 27:11) I kare-ni, Lukricitayo bene gikato ki i kit kwo acel-li. Gitye ki gen ni, calo wego ma i lapor pa Yecu-ni, Jehovah tye atera kare ducu me jolo lubalo ma gungut. (Luka 15:20) Lunyodo bene giromo medde ki bedo lugen bot Jehovah, kun gigeno ni lanengi bitugo miti pa lutinogi me dwogo bote.\nCan lim (Nen paragraf 17)\n17. Pingo Lanen pa dato ma lacan-ni cuko cwinywa adada?\n17 Lanen maber mukene aye pa dato mo ma lacan ma okwo i kare pa Yecu. (Kwan Luka 21:1-4.) En onongo pe twero timo gin mo i kom lok me camucana ma onongo tye i ot pa Lubanga, dok en onongo pe twero kwanyo canne. (Matayo 21:12, 13) Ento genne i kom Jehovah otugo mitine me cwako woro me ada. En onongo cinge yot dok obolo “cente aryo,” cente ducu ma en onongo tye kwede. Dako ma lagen meno onyuto ni egeno Jehovah ki cwinye ducu. En onongo ngeyo ni ka eketo pi ticce bot Jehovah mukwongo, ci en bikonye me nongo gin ma emito. I yo acel-lu, wageno ni ka waketo pi Ker pa Lubanga mukwongo i kwowa, Jehovah bineno ni wanongo jami ducu ma wamito.—Matayo 6:33.\n18. Mi labol i kom omego mo ma onongo tye ki neno matir.\n18 I kare-ni, pol pa utmegiwa gitye ki kit gen acel-li i kom Jehovah kun giketo tamgi i kom gin ma gitwero timone ma ka ketone i kom gin ma pe gitwero timone. Tam kong i kom omego mo ma nyinge Malcolm, ma omedde ki bedo lagen nio wa i tone i 2015. Pi mwaki mapol ma en ki dakone gutiyo pi Jehovah, guwok ki i kwo maber ki marac bene. En owaco ni, “Pe watwero ngeyo kit ma kwowa bilokke kwede i anyim, waromo bedo ki akalakala, dok nongo pe wangeyo gin me atima. Ento, Jehovah goyo laane i kom jo ma gigene.” Tam ango ma Malcolm omiyo? “Leg bot Jehovah wek iket cwinyi ducu i ticci. Ket tammi tutwalle i kom gin ma itwero timone, ma ka keto i kom gin ma pe itwero timone.” *—Nen lok ma tye i tere piny.\n19. (a) Pingo watwero wacone ni ginacoyawa me 2017 rwatte adada? (b) Itwero tic ki ginacoyawa me 2017 i kwoni nining?\n19 Lobo-ni tye ka medde ameda “ki bedo marac,” pi meno omyero wange ni wabimedde ki rwatte ki pekki mapol. (2 Temceo 3:1, 13) Pire tek adada ni pe myero wawek peko mo keken obwowa i kare-ni. Ma ka meno, myero wagen Jehovah dok waket tamwa i kom gin ma watwero timone. Meno aye gin mumiyo ginacoyawa me 2017 ma waco ni: ‘Gen Jehovah, dok iti gin maber’ rwatte adada!—Jabuli 37:3.\nGinacoyawa me Mwaka 2017: ‘Gen Jehovah, Dok Iti Gin Maber’—Jabuli 37:3\n^ para. 18 Nen Wi Lubele me Oktoba 15, 2013, pot 17 me o i 20.\nWI LUBELE—ME AKWANA I KACOKKE Januari 2017


Jeremia 16 ACO85 - Rwot dok oloko bota owacci, “In pe - Bible Search\nKit kwo ma Jeremia myero olubi\n1Rwot dok oloko bota owacci, 2“In pe ibinyomo dako mo, dok pe ibibedo ki litino awobe nyo kadi ki litino anyira i kabedo man. 3Pien Rwot owaco lok kuman i kom awobe ki anyira ma ginywalogi i kabedo-ni, dok bene oloko i kom mego ki wego ma gunywalo litino magi i kabedo man ni. 4Two maraco atika binekogi woko. Dano pe bikok pigi, dok bene pe gibiyikogi, ento gibibedo macalo cet dyaŋ muket ata i ŋom; Gibinekogi woko ki pala lucwan, ki kec bene binekogi woko, doŋ komgi muto-ni bidoko cam pa winyo ki lee me tim.”\n5Rwot dok owaco kuman ni, “Pe myero idony i ot ka ma dano tye iye ka kumo, pe myero icit ka koko nyo ka kumo pigi; pien doŋ atyeko kwanyo kucca woko ki bot lwak man, man Rwot ma owaco, kadi wa mar mera ma pe lokke ki kicana bene. 6Jo mulony kacel ki lucan gibito i lobo man, ento ŋat mo pe ma biyikogi nyo ma bikok pigi. Ŋat mo bene pe biŋolo kome kekene kun lyelo yer wiye woko pi nyuto can ma tye i cwinye. 7Pe tye ŋat mo ma binywako cam kacel ki dano ma tye ki kumo, wek okwe cwinye pi dano muto ca. Dano mo bene pe bimiyo ginamata mo ma nyuto cwiny me kica bot ŋat ma wonne nyo minne oto. 8Pe myero idony i ot ka ma dano tye ka camo iye karama, me bedo kwedgi kunnu ka cam ki ka mat. 9-Rwot me mony ma en Lubaŋa me Icrael owaco kuman ni, Nen, i kabedo man en aye abijuko iye woo me yomcwiny woko matwal ki i waŋwu ma wun bene wuneno, ki i karewu, dwan me oree ki me yomcwiny, dwan lanyom kacel ki dwan nyako ger.\n10“Ka doŋ itito lok magi ki lwak man, ce gupenyi ni, ‘Piŋo Rwot kono otimo gin marac macalo man i komwa? Wabalo aŋo? Kit bal aŋo ma waŋ watimo i kom Rwot Lubaŋawa?’ 11ci in ibitito botgi ni, ‘Kwarowu yam gubwota woko, man lok ma Rwot owaco, dok gubedo ka lubo kor lubaŋa mogo mukene, gutiyo botgi, gubedo ka worogi bene. Gubwota woko dok bene pe gugwoko cikka. 12Ento wun aye doŋ wutiyo gin marac atika ma kato gin ma yam kwarowu gutimo. Wun ducu wubedo jo ma ŋutwu nwaŋ ki ma kitwu rac, wukwero winyo lokka woko. 13Pi meno abikwanyowu woko ki i lobo man abolowu woko i lobo mukene ma yam wun nyo kadi kwarowu pe guŋeyo. Doŋ ka wutye kunnu en aye wubibedo ka woro lubaŋa mukene-gu dyeceŋ ki dyewor benebene, pe doŋ abinyuto botwu kicana wacel.’\n14“Pi meno wunen, kare tye ka bino, man Rwot ma owaco, ma pe dok ŋat mo biwaco ni, ‘Macalo Rwot tye makwo-ni, ma en aye okwanyo waŋ jo Icrael okelowa woko ki i lobo Ejipt,’ 15ento wubiwacci, ‘Macalo Rwot tye kwo-ni, ma okelo jo Icrael woko ki i lobo ma yo tuŋ acam, dok ki i lobo ducu ka ma yam en oryemogi gucito iye.’ Pien abikwanyogi adwokogi cen i lobogi kikome ma yam amiyo bot kwarogi.\n16“Nen, atye ka cwalo dano mapol, man Rwot ma owaco, ma gibimakogi macalo gimako rec; lacen dok abicwalo jo ma gin ludwar mapol, ma gibidwarogi ki i wi godi-gu ducu kadi ki i wi cere-gu, kadi wa ki i kin got mubar. 17Pien aciko waŋa atye ka neno kitgi ducu; gin pe gukanne ki bota wacel, dok balgi mo ma tye macalo muŋ ma gikano woko ki tuŋ bota pe tye. 18Abiculo waŋ balgi ki bal ma gutimo kiryo, pien gupyedo lobona woko ki cal jogigi ma rom ki kom jo muto-gu, doŋ gupoŋo gipinnya ki timo gin me kwer keken.”\n19Ai Rwot, in i tek mera ki cel gogona matek\nka ma ariŋo alaro iye i kare me can,\nrok ducu gibia gibino boti,\nkun gia ki i agikki lobo, ma giwacci,\n“Kwarowa yam guleyo gin ma tere pe, lok goba keken,\nguleyo jami ma konygi pe ma pe gunoŋo iye magoba mo.\n20Dano twero tiyo lwak lubaŋa pire kene?\nKit gin macalo meno pe lubaŋa wacel.”\n21“Pi meno, abimiyo giŋeyo, abimiyo giŋeyo twerona ki tekona kicel keken, ci doŋ gibiŋeyo ni an nyina Rwot.”


DUL ME 1. NYWAKO LOK ME KWENA MABER EN ANGO? - Introduction (CIK MA NYUTO KIT ME NYWAKO LOK ME KWENA MABER) - Glad Tidings Bible Studies Questions for Evangelistic Groups\nDUL ME 1. NYWAKO LOK ME KWENA MABER EN ANGO?\nTic me tito kwena maber.\nWatwero pwonye ki lok ma gikodo ki iododo me kenica, ni meno gure i kacokke pa dano manok meno bedo macalo mutukari me oo bot dano manyen. In itwero nyuto Yecu bot luremi ki wati i kacokke me nywako lok me kwena maber. Jo mukene ginongo bedo yot botgi me bino i ot ka ma gicokke iye pi nywako lok ma i Baibul makato binogi i Kenica.\nTic pa ngat mo keken\nTelo kit me nywako lok me kwena maber tye ma yot, dano mo keken twero telone, pe Lakwat keken. Manaye gin ma omiyo pingo wamito-ni ka twere dul mapatpat omyerogipok kingi kiikom Kenica acel.\nPwonye ki nongo gin manyen\nPien dano mo keken ma gucokke inywako lok me kwena maber gigamo peny, gin jwijwi ginongo jami manyen ki komgi ki iwang dul ma gikwano-ni. Dano twero pwonye kekengikare ducu ka ginongo gin manyen, ma kato ma ngat mo mapat ma omyero otit botgi. Nywako lok me kwena maber man bene twero konyo in i cawa ma ka itye ka kwano Baibul-ni piri keni.\nKabedo mawa ribbe kacel ki Yecu iye\nYecu En lok ma odoko kom dano, man tyen lokke nyuto ni jwijwi wa twero ribbe kwede ka wa yabo Baibul ma megwa. Nywako lok me kwena maber tyen lokke peni meno wapwony ada me lubo kit pa Lukrictayokeken, ci ento me weko-ni dano omyero oribbe ki lalargi makwo. Yecu kikome ma lok bot jo ma gitye ka nywako lok me Kwena maber ma i baibul, cuko cwinygi, dok bene konyogi. Nen Matayo 18:20\nKa ribbe pa lukricitayo twero bedo bene ka ma gijolo iye jo ma pudgin pe Lukricitayo.\nKawanywako wang dul ki i Baibul kacel, gin mukene twero time i iwa dok i kinwa.Cwiny dano twero yabbe, ayelayela me lok mapatpat gitwero nywako-ne kacel. Ka inen ni ribbe kacel man konyo dok ticce tye maber,ma dano kelo luremgi ci miyo dul meno cako dongo.\nKit apoka poka ango ma tye i kin nywako lok ma ibaibul i kit me tekwarowa ki nywako lok ma i baibul ma dul me kwena maber gitimo?\nLok ni” nywako lok ma i Baibul’’ni gigonyo- ni kit ngiyo lok ma i Baibul ma dul me kacokke mo keken ma patpat timo.Kare ducu jo ma gitye ka ngiyo lok ma i Baibul gitamo ni gitye ki ngec me niang i lok ma lubo bedo lukricitayo.Pe tye kit meno bot dul ma gitye i kacokke me ngiyo lok me Kwena Maber-penye me ngiyo lok i wang dul magi gicoyo man miyo kadi dano ma pud obino abina ma nyen twero niang jami mapol ma romo pyeraboro iwi miya acel. (80%) ma tye iye. Meno aye gin ma omiyo ngat mo keken ma okwanyo karene me ribbe me ngiyo lok ma i Baibul twero niang ki i wang dul meno cut cut, ma kun nongoen pud oneno anena keken. Jo ma guribbe ka ngiyo lok ma i Bailbul bene gitelo-gin me neno ni gi kwanyo wang dul meno kun giketo i kwogi pi kony pa lapeny. Gin acel makatoducu: i kacokke me nywako lok me kwena maber wan pewamito “lagam matye atir keken’’ Ci ento wan wamito ni omyero wacuk cwiny danomo keken ma tye ikacokke wek gin ducu ki acel acel guwac gin ango ma gitye ka tamo-ne ma lubbe ki wang dul meno-ni.\nDUL ME 2. NGO MA IN IMITO OWEK I CAKI KWEDE KACOKKE ME KWENA MABER?\nKabedo: Wun wutwero cokke i gang pa dano, i Kenica, onyo iteyat.\nLutela ariyo: Ladit acel en penyo peny, ki lalub kore bedo ka konyo en. Lutela man mukwongo omyero gunen ni gipwonye i kit me Ngiyo lok ma i Baibul ma jo me Kwena Maber Pwonyo ma pud pe gicako telo dano mukene. Tic pa lalub latela tye me nyuto kit ma ginywako ki wang dul meno dok bene me konyo jo ma oo kwe ikacokke owek gin bene giniang wangdul ma gitye ka kwano ne-ni.\nBaibul:onongo omyero dano ducu ki acel acel gibed ki Baibul ki wang dul me Kwena maber i cinggi. Baibul ma gi-gonyo ma leb-ne tye mayot meno aye twero bedo ber ka ma ginywako iye lok ma i Baibul. I Africa leb mapol ma patpat ki pi ngecme Kwan manok omiyo ayelayela tye mapol. Latela omyero onen ni ngat acel acel okwan/ owiny wang dul meno i leb ma mege ma en niyang iye ma nongo pud peya nywako lok ma i Baibul ocakke.\nPeny: Pien Nywako lok me Kwena Maber kare ducu cungo i kom penyo peny, latela mangiyo lok me kwena maber omyero obedi ki buk me Nywako lok me Kwena Maber ma tiro dano i cinge. In itwero nongo ne iwww.gladtidings-bs.com\nDano ma gitye ka nywako lok kacel: Wel pa dano ma mitte i kacokke omyero gubedi dano maromo 4-8. Jo ma gin dong lukrictayo ki jo ma gin pud pe lukrictayo bene gitye ajola iye. Tye yot tutwal me ngiyo lok ki i Baibul i kacokke ma danone welgi romo 4-8 makato kacokke ma wel danone gipol. Ka ineno ni wel pa dano gipol i kacokke ma megwu, ma wel ne romo 12 omyero i pok iye i dul ariyo, in Latela omyero itel dul acel, lawangi otel dul acel ma tye nucu ne ni. Ka jo ne gibinoi kacokke kare ducu omyero wu-pokke igangi ariyo.\nMato cayi onyo gin mo keken: Muro cayi bot dano gi twero timone pi kit ma ngat mo oyubbe iye. Pe ni ngat acel acel omyero otedi cayi bot dano. Gin mukene ducu omyero gitim i yo mayot, Ka camo kwon tye omyero obedi i kare me camo Mwaka nyo pi Nino mukene madongo.\nIN ITWERO YUBBE NINING ME NGIYO LOK MA I BAIBUL?\n-Latela ki lawange omyero ginen ni gikwano peny ducu kacel ka bene omyero ginen ni giniyang tyen lok me peny meno ducu.\n-Lutela ariyo man omyero gubed ka lega kacel bot jo ma mito bino ka nywako lok me Kwena Maber.\nDUL ME 3. NGO MA LATELA OMYERO OTIM I KARE MA KA DANO TYE KA NGIYO WANG DUL MA I BAIBUL:\nNYUTU KOM NYO NYING:Ka jo ma gibino ka ngiyo lok ma i gin acoya ni pe gingeyo komgi ci omyero imi botgi kare me nyuto komgi ki acel acel.\nLEGA:Legi ni Yecu omyero olokki bot jo ma gigure ka nywako wang dul meno. (Ka kono jo mukene obino anga-gi ma ka gicako ki lega twero balo cwinyigi, ka iniang ni kit dano meno tye ikinwu. Ci omyero i legi ki i cwinyi laling pe matek).\nCIK: Latela omyero otit Cik adek me kacokke me dul pa jo ma tye ka nywako lok me Kwena Maber (G.T.B.S).\n1. I kare me ngiyo lok ki i wang dul man latela pe omyero ogam peny ma en openyo pire-kene bot dano.\n2. Latela pe omyero owaci ni lagam mo keken rac.\n3. Latela omyero okel wii dano odwok cen ka ngat mo ongako dano ki i wang dul ma gitye ka nywakone.\nKWANO WANG DUL: Dano myero gikwan wang dul tyen ariyo. Ka dano tiyo ki Baibul ma leb-ne patpat omyero gukwan leb meno ducu. Ka kono dano mukene pe gitwero niyang i leb ariyoni ducu, latela omyero ogony botgi ki leb mayot ma gin bene giromo winyone.\nNGEC MA ORUMO LOK: Latela myero okwan ngec ma orumo lok ma kun en cako ki i acakki i kit ma peny owoto kewde ci omyero En onen ni dano ducu guniang iye maber.\nPENYO LAPENY: Latela omyero openy lapeny acel pi wang cawa meno ci omyero en oki lagam ma kato ariyo.Lapeny giketo iye cal ma¬n* nyo namba. Lapeny ma olubo wade gitwero penyo-ne ka ineno ni lagam me acel pe gigamo.\nGAMO PENY: Gamo peny twere kit ma ngat ma omiyo kome ka gamone, omyero pe idi ngat mo ka gamo peny me-tek. Ka ngat mo oilo cinge malo, pe imi kare bot ngat ma ilo cinge kun nongo dong nawayo anwaya. Ka waraga man me peny ni tye mapol ma romo ariyo. Ci omyero imi acel botjo ma ginongo gamo peny man tye tek botgi ki niang tyen peny meno bene nongo tye ma tek botgi.\nNEN BOT DANO: Kit ma itye ka telo dano ni pe ibedi ka penyo peny keken ci omyero bene inen bot dano. Nen bene gin ma tye ka time i kacokke i kin dano ducu. Ka latela woro kome ci dano mukene ni bene giworo komgi.\nKOBO COC PE: Pe omyero iye ngat mo keken matye ikacokke me ngiyo lok me Kwena Maber okobcoc,ka dano gitye ka coc pe giloko lok mo.\nOMYERO INEN KIT MA WANG CAWA TYE KA WOT KWEDE: Ngiyo lok omyero pe okat wang cawa acel ki nucu. Ka dano tero cawa mapol miyo dano gigiko bino ka nywako wang dul woko ikare mukene. Ka dano gitye ka nywako wang dul gimede amedaki telo lok mapol, ma nywako lok ne nongo tye ma mit tutwal, ci latela omyero okal peny mukene. Ci ento pe omyero obwotpeny me aggiki pien meno aye peny ma pire tek ma loyo ducu.\nKWENA MABER I AGIKKI NE: I agikki me peny tye peny ma lok me Kwena Maber penyogi, ma telo dano ma tye ka nywako lok pa Lubanga ite yatariya. Ka tye calo tyen lok latela myero onwa kwano ne ka tyen ariyo owek dano ducuguniang i lok me kwena man maber.\nAGIKKI ME PWONY: Ka kare me lok me kwena maber dong ogik. Latela Waco ni kombedi dong ngat acel acel otiti gin ango ma in ipwonyo nyo iniango ki i nywako wang dul ma inino matin, (Dano ducu ma gitye omyero gutiti gin mo keken ma gikwanyo ci omyero imi bot gi da-kika acel mo oweki gutam gin ma gubedo ka pwonyone ni. Peny dano ducu ki acel acel iyo mupore.\nGIKO LOK PA LATELA: Man bedo kare ma latela tito kwede gin ma en onongo ki iwang dul me nino matin. Gi miyo bote kare me tito kwena maber pi kare mo ma nok. Ka inen ni en mito.\nLEGA: Me agikkine latela pwoyo Lubanga pi lokke ka en lego bene pi peko ma patpat ma dano gutito bote ikare ma gitye ka nywako wang dul me Nino man.\nAkadi obedi ngat acel keken ma lok pa Lubanga ogudo cwinye, latela twero giko lok kit man-ni nywako wang dul matin otum maber.\nTIC PA LAWANG LATELA:\n-Lawang latela cik ye bote me gamo peny.\n-En bene omyero onen-ni egwoko dano ma gubino kwe i kacokke ma kun nyuto botgi wang dul ka dok bene gonyo tyen lok ango ma dano gubedo ka nywako-ne.\n-Ka lwak gumede mapol myero inen ni i poko dul ariyo onyo nucu mukene pat, lawang latela en bedo dok latela pa dul me ariyo en bedo dong,doko latela madit mamegi.\nDUL ME 4. AYELA YELA MA LATELA KARE MUKENE LIMO NYO NONGO.\nNgo ma in ibitimo ka ngat mo pe Waco gin mo keken?\nAyela yela eni time ikare ma lagam me ariyo nyo me adek i kacokke me dul ma pud gitye nyen. Pe komi omyel! Dano gicako gamone ka guneno ni in pe igamo botgi. Latela kene ma ikare mukene tamo ni bedo ling dong otero kare malac. Jo mukene nongo gitye ka tamo wang dul ma gikwanoni. Ka ineno ni ada pe gigamo gin mo, ci mede ki penyo peny acel menu odoco.\nPeny! peny meno iyo mukene mapat\nWoticit anyim labongo lagamcimedde ki penyopeny mukene.\nNgo ma ibitimo ka ngat mo openyi ki peny ma in pe ingeyo lagamne?\nCuk cwiny jo mukene me gamone. Ngat mo acel nongo ngeyo gin ma in pe ingeyo.\nCikke me nongo lagam menu ikare ma ibidwogo lacen. Nen ni igwoko cikke ni.\nIn itwero ye ni pe ingeyo lagam meno ci omyero imede anyim ki peny mukene.\nNgo ma in itimo ka ngat mo ogamo lagam maracce?\nPe omyero iwaci matwal ki i wang ngat meno ni en ogamo lagam marac, pien menu miyo lewic twero mako ngat meno matek.\nPeny dok ngat mo ma patte aye, kare mukene dano mo nongo tye ki lagam maber-ne.\nPeny dok ngat meno ni. Ngo ma iwang dul manoweko in itamo lakit tam macalo man. Kare mukene wiye twero po-ni wang dul meno onongo pe tye ka wacogin ma en etamo-ni.\nNgo ma in itimo ka ngat mo ongak woko ki i wang dul ma wutye ka kanywako- neni?\nDano mukene tye ma gin kare ducu giteme me timo kit gin macalo man.\nMe juko kit dano macalo man omyero inen ni iwaco cik adek ma i acakki, ma acel ikine waco ni ka inen ni ngat mo ocako lok mo ma patte. An abidwokkoin cen iwang dul ma watye ka lok pire ni/ onyo akelo in cen iwang dul ma watye ka nywako ne ni.\nKa kono ngat ma ocako loko lok mukeneme caden ma otime ikome ma pe rwatte ki wang dul ma gikwano ni. In ibiwaco bote ni wek wa winy caden man ka kacokke wa otum. (onyo i kare ma nongo watye ka mato cayi)\nNgo ma in itimo ka ngat mo Medeki gamo lagam mabor calo tito lok kulu?\nKa itye ki kit dano macalo meno i dul mamegwu, wac botgi ki i acakki ni myero dano omi lagam ma cek cek owek wawinyu tam pa dano mapol ma gitye kwede ka twere!\nWoti icit anyim ki peny mukene ka ngat enoni ocung manok ma nongo en pud tye ka ywe mo manok.\nNgo ma itimo ka ngat acel acel aye ma bedo ka gamo peny ki i acakki nio wa i agikkine?\nI kit yo mo keken omyero i peny tam pa jo mukene ka inen ni ngat meno otyeko.\nNywak tam ki kit dano macalo man ikin in ki en i kom ayela yela macalo man.\nNgo ma in itimo ka pyem ocake i lok ma dok ikom pwony me ada.\nEni pe twero time i nywako Lok me Kwena maber ci ento ka ineno ni otime\nOmyero iyung tam meno ducu obed macek.\nYe ni in i bedo ka cero lok /pyem ci ento wumede ki wot.\nKa ineno ni lokke pire tek omyero itit ki lakwati owek en obin ikacokkemukene matye i anyim wek oyub lok meno maber.\nNgo ma in itimo ka ngat mo ma idul ma megwu pe ye Waco kit lok mo kene?\nPe iri en me tek ni oloki. Teme me niyang ka ngat meno ada mito ni ebed laling. Jo ma gimaro bedo laling kare ducu pe gineno bot latela.\nNgo ma in itimo ka nucu pa dano gi oo kwe?\nNgo kono ka ni dano pe guniang cik me kwedo wang dul ma i Baibul?\nNgo ma in itimo ka jo mukene gipe ki ngec me kwan?\nNgo ma in itimo ka latin ocako kelo ayela ikabedo ma ginywako iye dul ma i Baibul?\nNgo main itimo ka ngat mo tye i kacokke ma pe niyang leb ma in itye ka lok kwede ni?\nNgo ma pire tek ma omyero inen ka la-Mucilim mo obino i ka coke me nywako lok i kom Baibul?


1 Camuel 12 ACO85 - Camuel owaco bot jo Icrael ducu ni, - Bible Search\n1 Camuel 11 1 Camuel 13\n1 Camuel 12\nLok pa Camuel bot lwak\n1Camuel owaco bot jo Icrael ducu ni, “Nen, doŋ atyeko winyo dogwu i lok ducu ma wuwaco bota; doŋ amiyowu kabaka me loyowu. 2Koni doŋ wunen, kabaka tye ka telo wiwu. An doŋ ati woko ma wiya ki lwar; dok, wunen, awobena bene gitye kwedwu. Abedo ka tic i nyimwu cakke wa ka tinona o kwede wa onyoo. 3An atye ene, wutit lok ma mako koma i nyim Rwot ki i nyim lakerre ma giwiro ki moo, Aŋa ma akwanyo twonne? Aŋa ma akwanyo kanane? Nyo aŋa ma abumo jamine? Aŋa ma yam aburo? Nyo aŋa ma yam agamo lim me wilo loyo kop ki i ciŋe me laum waŋa? Wutit lok ma mako koma, ci abidwoko waŋe botwu.” 4Gugamo ni, “In yam pe ibumo jamiwa mo, kadi burowa, nyo gamo jami mo ki i ciŋ dano mo.” 5Ci owaco botgi ni, “Rwot aye lacaden i komwu, ki lakerre ma giwiro ki moo bene aye lacaden tin ma moko ni, pe wunoŋo gin mo i ciŋa.” Gugamo ni, “En aye caden.”\n6-Camuel dok owaco bot lwak ni, “Rwot aye caden ma yam oyero Moses ki Aron ci okwanyo kwarowa woko ki i Ejipt. 7Mumiyo kombeddi doŋ wucuŋ mot, wek apid kop i komwu i nyim Rwot i kom tim ducu ma Rwot olarowu kwede, ma yam otimo piwu ki pi kwarowu. 8-Ka yam Yakobo ki jone gucito i Ejipt, ci jo Ejipt gubwoyogi ki tek, mumi yo kwarowu gukok bot Rwot. Ka doŋ Rwot ocwalo Moses ki Aron ma gukwanyo kwarowu ki i Ejipt ci gumiyogi gubedo i kabedo man. 9-Ento wigi ocako wil i kom Rwot Lubaŋagi woko; ci omiyogi i ciŋ Cicera ma lawimony pa Jabin, kabaka me Kajor, ki i ciŋ jo Piliciti, ki i ciŋ kabaka me Moab, ci gucako lweny i komgi. 10-Ci gukok bot Rwot kun giwacci, ‘Wan doŋ wabalo, pien wabwoto Rwot woko, waworo jogi Baal ki jogi ma mon-gu, Ento doŋ ilarwa ki i cin lukworwa, ci wabiworo in keken.’ 11-Ka dok Rwot ocwalo Jerubaal ki Barak, ki Jeputa ki Camuel, olarowu ki i ciŋ lumerokwu tuŋŋi ki tuŋŋi, ci wubedo mot ki kuc. 12-Lacen ka wuneno ni Nakac kabaka pa jo Ammon obino ka lweny i komwu, ci wuwaco bota ni, ‘Pe kumeno; ento kabaka aye biloyowa,’ ma onoŋo Rwot Lubaŋawu aye kabakawu. 13Kombeddi doŋ wunen kabakawu ma wuyero-ni, ma yam wupenya pireni. Nen, Rwot doŋ oketo kabaka ma loyowu. 14Ka ce wubilworo Rwot ci wutiyo bote kun wuwinyo doge, ma kun pe wujemo nyo wukwero cik pa Rwot woko, dok ka wun ki kabakawu ma loyowu-ni ce wubilubo kor Rwot Lubaŋawu, ci bibedo ber. 15Ento ka ce pe wubiwinyo dog Rwot, nyo wujemo ma wukwero cik pa Rwot woko, ci ciŋ Rwot bipoto i komwu ki i kom kabakawu. 16Kombeddi wun doŋ wucuŋ mot wek wunen kit gin madit ma Rwot bitiyo i nyimwu. 17Kare-ni kare me kayo ŋano; pe kumeno? Doŋ an abilego Rwot wek ocwal kot ma mor kun cwer kwede, ci wubiŋeyo dok wubineno kit ma balwu dit kwede ma wutimo i nyim Rwot pi penyo pi kabaka piwu kenwu.” 18Kit meno Camuel olego Rwot, ci Rwot ocwalo kot ma mor kun cwer kwede i nino meno; mumiyo lwak ducu gubedo ki lworo madwoŋ mada i kom Rwot ki i kom Camuel.\n19Ci lwak ducu guwaco bot Camuel ni, “Ladit, leg piwa bot Rwot Lubaŋani wek pe wato, pien wapoŋo wi bal wa ki tim marac man me penyo pi kabaka piwa kenwa.” 20Ci Camuel owaco bot lwak ni, “Pe wulwor, Wutyeko timo gin maraco magi ducu, ento pe dok wulokke wubarre woko ki ka lubo kor Rwot, ento doŋ wuti bot Rwot ki cwinywu ducu. 21Pe wulokke wubarre woko wudok ka lubo kor gin atata ma pe konyo, ma pe laro dano mo, pien gin atata. 22Pien Rwot pe bibolo lwakke woko ata, pi nyiŋe madit-ti keken, pien yomcwiny oa ki i i Rwot ma oketowu me bedo jone kikome. 23Dok bene ki tuŋ bota pe myero atim bal bot Rwot me weko lego piwu; dok abipwonyowu kit me lubo yo atir ki maber. 24Wulwor Rwot keken, dok wuti bote ki gen madwoŋ ki cwinywu ducu; pienno wubedo ka tamo kit gin madito ma yam Rwot obedo ka tiyone piwu. 25Ento ka pud wumedde ka timo tim maraco, ci gibijwerowu woko, wun kacel ki kabakawu.”


Dol Te Lokki i Yo Maber | Kwan ki Pwony\nDol Te Lokki i Yo Maber\nLatitlok 12:13, 14\nGIN ME ATIMA: Ka itye ka dolo te lokki, cuk cwiny jo ma tye ka winyi me jolo ki keto i tic gin ma gupwonyo.\nWek lokki me agikki obed ma kubbe ki wi pwony-nyi. Nwo lok ma pigi tego ki wi lok me pwony-nyi.\nCuk cwiny jo ma tye ka winyo lokki. Nyut bot jo ma tye ka winyo pwonyi-nyi gin me atima, dok iminigi tyen lok mucwiny me timone. Lok i yo ma nyuto ni iye gin ma itye ka wacone-ni ki cwinyi ducu dok obedo lok ma pire tek.\nWek lokki me agikki obed ma niang iye yot dok macek. Pe icak lok i kom gin manyen ma obedo lok ma pire tek. Lok macek kun icuko cwiny dano me keto pwony meno i tic.\nPe irune ka itye ka dolo te lokki, dok pe idwok dwani piny mot mot. Twe te lokki ki dwan ma nyuto ni itye ka giko pwony-nyi.\nKa itye ka dolo te lokki, nwo lok ma pigi tego ma imito ni jo ma tye ka winyi gupo iye. Ka nyamo lokwu ogik atura, ci dol tere i yo maber. Kadi bed en ger, dok i lokke i yo ma romo cuko cwinye me winyo lokki i nino mukene.\nNywakki Nywakki Dol Te Lokki i Yo Maber\nKwan ki Pwony—Dol Te Lokki i Yo Maber\nth Pwony 20 pot 23


Wamaro Wonwa Jehovah Matek | Wi Lubele me Anyama\nWi Lubele—Me Akwana i Kacokke | Febuari 2020\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Arabic Argentinean Sign Language Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nPWONY ME ANYAMA ME 7\nWamaro Wonwa Jehovah Matek\n“Gin mumiyo wabedo ki mar, pien en okwongo marowa.”—1 JON 4:19.\n1-2. Pingo Jehovah oyabo yo piwa me doko jo me ode dok otimo man nining?\nJEHOVAH olwongowa me bedo i kin jo me ode ma giwore. Man pud dong lwongo mamwonya ya! I kin jo me ode, tye iye jo ma gudyero kwogi bot Lubanga dok giketo niyegi i kom ginkok pa Wode. Watye jo me ot ma cwinygi yom. Watye ki tyen lok me kwo kombeddi, dok cwinywa yom pien watye ki gen me kwo pi naka—kadi bed i polo nyo i Paradic i lobo kany.\n2 Jehovah oyabo yo piwa me doko jo me ode pien en marowa matek. Ento me timo meno, Jehovah ojalo gin mo ma pire tek adada. (Jon 3:16) ‘Giwilowa awila ki wel.’ (1 Kor. 6:20) Jehovah oweko twere botwa me bedo ki wat macok kwede kun tiyo ki ginkok. Watye ki mot me lwongo Ngat ma pire tek loyo i polo ki lobo ni Wonwa. Dok, kit ma waneno kwede i pwony mukato-ni, Jehovah aye Wego maber loyo.\n3. Lapeny ango ma watwero penyone? (Nen bene bok ma wiye tye ni “Tika Jehovah Keto Cwinye i Koma?”)\n3 Calo laco Baibul acel, wan bene watwero pennye kekenwa ni: “Abimiyo gin ango bot Rwot [Jehovah] pi gin maber ducu ma en otiyo pira?” (Jab. 116:12) Lagamme tye ni pe tye gin mo ma watwero timo me culo Wonwa me polo. Kadi bed kit meno, marre piwa tugo cwinywa me mare bene. Lakwena Jon ocoyo ni: “Gin mumiyo wabedo ki mar, pien en okwongo marowa.” (1 Jon 4:19) I yo mapatpat ango ma waromo nyuto bot Wonwa me polo ni wamare?\nTika Jehovah Keto Cwinye i Koma?\nTika dong ipennye kekeni ni, ‘I kin dano bilion mapol ata ma gikwo i lobo-ni, pingo omyero Jehovah oket cwinye i koma?’ Ka ipennye kit meno, ci pe itye keni. Kabaka Daudi ocoyo ni: “Ai Rwot [Jehovah], dano gin ango ma miyo ipo pire? Dano adana ma mwa-ni pingo ibedo ka tamo pire?” (Jab. 144:3) Daudi onongo tye ki tekcwiny ni Jehovah ngeye maber. (1 Tekwaro 17:16-18) Dok Jehovah tiyo ki Lokke kacel ki dulle me cuko cwinyi ni eneno mar ma inyuto pire. Nen kong lok mogo ma tye i Baibul ma twero konyi me moko lok man:\nJehovah oneni ma peya kinywali.—Jab. 139:16.\nJehovah ngeyo gin ma tye i cwinyi dok en ngeyo gin ma itye ka tamone.—1 Tekwaro 28:9.\nJehovah kikome aye winyo legani ducu.—Jab. 65:2.\nJami ma itimo twero yomo cwiny Jehovah nyo cwero cwinye.—Car. 27:11.\nJehovah kikome aye onyiki cok bote.—Jon 6:44.\nKa ito, Jehovah ngeyi maber adada mumiyo en biceri woko. En bimini kom manyen ki adam macal ki ma itye kwede kombeddi. Ibibedo ki ngec ma onongo itye kwede con dok kiti bene bibedo marom.—Jon 11:21-26, 39-44; Tic 24:15.\nWanyuto kit ma wamaro kwede Wonwa me polo, Jehovah, ka walego bote kare ki kare, walubo cikke, dok wakonyo jo mukene me maro en (Nen paragraf 4-14)\n4. Ma lubbe ki Yakobo 4:8, pingo omyero watute me nyiko cok ki Jehovah?\n4 Jehovah mito ni wanyikke cok kwede dok wabed ka lok kwede. (Kwan Yakobo 4:8.) En cuko cwinywa ni omyero ‘wamine kenwa i lega ki cwinywa ducu,’ dok en tye atera me winyo legawa kare ducu. (Rom. 12:12) Tic mapol ma en tye kwede pe genge winyo legawa. Ki tungcel, wawinye ka wakwano Lokke kacel ki bukke mukene ma konyowa me niang Baibul. Wawinye bene ka waketo cwinywa ka winyo lok i cokkewa. Kit macalo lok kare ki kare i kin lutino ki lunyodogi weko kingi bedo cok, kubbe ki Jehovah kare ki kare bene konyowa me bedo cok kwede.\nNen paragraf 5\n5. Watwero weko legawa bedo ma yomo cwiny Jehovah nining?\n5 Tam kong i kom kit ma legani bot Lubanga tye kwede. Jehovah mito ni wayab cwinywa bote i lega. (Jab. 62:8) Bedo ber ka wapennye ki lapeny man: ‘Tika legana tye calo kwena mo ma kibedo ka rudone i printa kare ducu, nyo calo waraga ma acoyo ki cinga kun lokke a ki i cwinya?’ Labongo akalakala mo in imaro Jehovah, dok imito ni igwok watti kwede wek obed matek. Me timo meno, mitte ni ibed ka lok kwede kare ki kare. Tite gin ma tye i cwinyi. Nywak kwede gin ma yomo cwinyi ki par ma itye kwede. Bed ki gen ni itwero penyo pi kony ki bote.\n6. Ngo ma omyero watim wek wabed cok ki Wonwa me polo?\n6 Wek wabed cok ki Wonwa me polo, myero wabed ki cwiny me pwoc kare ducu. Waye lok pa laco jabuli ma ocoyo ni: “Ai Rwot Lubangana, itiyo tic madito me aura mapol, dok iyubo lwak tam mapol pi konyowa; pe tye ngat mo macalo in! Ka onongo nene atuc dok atit pigi, onongo gibedo pol makato ma pe gitwero kwano welgi.” (Jab. 40:5) Pe wawinyo pwoc man ki i cwinywa keken; ento bene wanyuto i lokwa kacel ki ticwa. Man weko wabedo pat ki jo mapol me kare-ni. Wakwo i lobo ma pol pa danone pe gipwoyo gin mo keken ma Lubanga timo pigi. Ki lok ada, gin acel ma nyuto ni watye ka kwo “i kare me agikki” aye ni dano pe gimiyo pwoc mo. (2 Tem. 3:1, 2) Pe omyero wadong kodi cwiny meno!\n7. Gin ango ma Jehovah mito ni watim, dok pingo?\n7 Lunyodo pe gimito ni lutinogi gubed ka daa i kingi ento gubed lurem. I yo acel-lu, Jehovah bene mito ni lutinone ducu gubed lurem. Ki lok ada, mar ma watye kwede i kinwa aye nyuto ni wabedo Lukricitayo me ada. (Jon 13:35) Waye lok pa laco jabuli ma ocoyo ni: “Nen kit macalo bedo ber ki me yomcwiny ka omego gibedo kacel ki mer i kingi!” (Jab. 133:1) Ka wamaro omegiwa ki lumegiwa, wanyuto bot Jehovah ni wamare. (1 Jon 4:20) Watye ki yomcwiny me bedo i kin omege ki lumege ma gin ‘lukica dok gitye ki cwiny maber!’—Ep. 4:32.\nNYUT MARRI KI BEDO LAWINY\nNen paragraf 8\n8. Ma lubbe ki 1 Jon 5:3, tyen lok ma pire tek loyo ma omiyo wawinyo Jehovah obedo ngo?\n8 Jehovah mito ni lutino guwiny lunyodogi, dok en mito ni wawinye. (Ep. 6:1) Pore ni omyero wabed luwiny bote pien en Lacwecwa, Lagwok kwowa, dok wego maryek loyo ducu. Ento, tyen lok ma pire tek loyo mumiyo wawinyo Jehovah aye pien wamare. (Kwan 1 Jon 5:3.) Kadi bed watye ki tyen lok mapol ma oweko omyero wawiny Jehovah, ento en pe diyowa me winye. Jehovah ominiwa mot me bedo agonya, dok cwinye bedo yom ka wayero me winye pien wamare.\n9-10. Pingo pire tek me ngeyo cik pa Lubanga dok me kwo ma lubbe kwede?\n9 Lunyodo gimito ni lutinogi pe gunong awano i yo mo. Meno aye tyen lok mumiyo giketo cik ma gwoko lutinogi. Ka lutino lubo cik magi, ginyuto ni gigeno lunywalgi dok giworogi. Dong pire tek loyo ni wange cik pa Wonwa me polo dok walubgi. Ka watimo meno, wanyuto bot Jehovah ni wamare dok wawore dok wan kikomwa bene wanongo adwogi maber. (Ic. 48:17, 18) Ki tungcel, jo ma gikwero Jehovah ki cikke gikelo awano i komgi kekengi.—Gal. 6:7, 8.\n10 Ka wakwo i yo ma yomo cwiny Jehovah, man gwokowa ki i kom jami ma twero wano komwa nyo balo watwa kwede. Jehovah ngeyo gin maber loyo piwa. Laminwa Aurora, ma bedo i lobo Amerika, owaco ni, “Angeyo ni winyo Jehovah kare ducu kelo kwo maber loyo.” Meno tye ada pi wan ducu. Adwogi maber ango ma in dong inongo ki i winyo Jehovah?\n11. Lega konyowa nining?\n11 Lega konyowa me bedo luwiny, kadi wa i kare ma timo meno nongo tek. I kare mukene, wanongo ni tek me winyo Jehovah pien wan ducu watye ki roc, ento omyero watute matek pe me turo cikke. Laco jabuli olego Lubanga ni: “Miya cwiny me lubo cikki wek acung matek.” (Jab. 51:12) Laminwa Denise, ma tye painia marii, owaco ni, “Ka anongo ni tek me lubo cik pa Jehovah mo, alego pi teko me timo gin ma atir.” Watwero bedo ki gen ni Jehovah bigamo lega ma kit meno.—Luka 11:9-13.\nKONY JO MUKENE ME MARO WONWA\n12. Ma lubbe ki Jo Epeco 5:1, gin ango ma omyero watim?\n12 Kwan Jo Epeco 5:1. Macalo ‘lutino pa Jehovah ma en maro,’ watute matek me lubo kite. Walubo kite ka wan lukica, wanyuto mar dok watimo kica ki jo mukene. Ka jo ma pe gingeyo Lubanga guneno kitwa maber-ri, ci man twero tugo cwinygi me pwonyo lok i kome. (1 Pet. 2:12) Lunyodo ma Lukricitayo gitye ki tyen lok maber me lubo lanen pa Jehovah i kit ma gitero kwede lutinogi. Ka gutimo meno, lutinogi bibedo ki miti me mako larem ki Wonwa me polo ma lamar-ri.\nNen paragraf 13\n13. Ngo ma omyero watim wek wadok jo ma cwinygi tek?\n13 Latin matidi bedo ki awaka pi wonne dok cwinye bedo yom me lok i kome. Kit meno, wan bene watye ki awaka pi Wonwa me polo, Jehovah, dok wamito ni jo mukene gunge en. Ki i cwinywa, wan ducu wawinyo calo Kabaka Daudi ma ocoyo ni: “Abiwakke pi Jehovah.” (Jab. 34:2; NW) Ento, ka wabedo jo ma lwor kono? Watwero dongo tekcwiny nining? Wadongo tekcwiny ka watamo i kom kit ma cwiny Jehovah bibedo yom kwede ka waloko i kome, ki kit ma jo mukene gibinongo kwede adwogi maber ki i pwonyo lok i kome. Jehovah biminiwa tekcwiny ma wamito. En okonyo Lukricitayo me cencwari me acel me dongo tekcwiny, dok en bikonyowa bene.—1 Tec. 2:2.\n14. Pingo pire tek me nywako i tic me loko dano wek gudok lulub kor Kricito?\n14 Jehovah pe poko kin dano, dok cwinye bedo yom me neno ka wanyuto mar bot jo mukene labongo paro pi ka ma gia ki iye. (Tic 10:34, 35) Yo acel maber adada ma wanyuto kwede mar bot jo mukene aye ki nywako kwena maber-ri kwedgi. (Mat. 28:19, 20) Ngo ma tic man cobo? Jo ma giwinyo lokwa gitwero nongo adwogi maber i kare-ni dok gibedo ki gen me nongo kwo ma pe tum i anyim.—1 Tem. 4:16.\nMAR WONWA WEK IBED KI YOMCWINY\n15-16. Tyen lok ango ma watye kwede me bedo ki yomcwiny?\n15 Jehovah obedo lanyodo ma lamar, pi meno en mito ni jo me ode gubed ma cwinygi yom. (Ic. 65:14) Watye ki tyen lok mapol me bedo ki yomcwiny i kare-ni, kadi bed watye ka kato ki i kwo matek. Me labolle, watye ki gen ni Wonwa me polo marowa matek. Watye ki ngec matir ma wanongo ki i Baibul. (Jer. 15:16) Dok watye i kin jo me ot ma gimaro Jehovah, gimaro rwomme me kit matir, dok gimaro luwotgi.—Jab. 106:4, 5.\n16 Watwero bedo ki yomcwiny i kare ducu pien wangeyo labongo akalakala mo ni kwo bibedo ber loyo i anyim. Wangeyo ni cokcok-ki Jehovah bijwero jo maraco ducu dok i te loc me Kerre kibiroco lobo doko Paradic. Watye bene ki gen ni jo ma guto kibicerogi dok gibiribbe ki jogi me amara odoco. (Jon 5:28, 29) Meno pud dong bibedo kare me yomcwiny ya! Dong ma pire tek loyo, watye ki gen ni cokcok-ki jo ducu ma gitye i polo ki lobo gibimiyo ki Wonwa me polo ma lamar-ri pak ki deyo ki woro ducu ma en opore me nongone.\nPINGO IWINYO NI MYERO . . .\nwaleg kare ducu?\nwabed luwiny bot Jehovah?\nwalok ki jo mukene i kom Wonwa me polo?\n^ para. 5 Wangeyo ni Wonwa, Jehovah, marowa matek dok okelowa i kin jo me ode ma giwore. Man tugo cwinywa me mare. Watwero nyuto marwa nining pi Wonwa? Pwony man binyamo jami mogo ma waromo timone.\nw20 Februari pot 8-13\nWonwa Jehovah Marowa Matek\nTute me Kelo Kuc kun Ilwenyo ki Cwiny me Nyeko\nWek Jehovah Okwe Cwinyi\nNongo Pwony ki i Lanen Mabeco Oyaba Yo me Nongo Mot Mapol\nText Yero Bukke me kompiuta me akwanya WI LUBELE—ME AKWANA I KACOKKE Febuari 2020\nWI LUBELE—ME AKWANA I KACOKKE Febuari 2020


Ejekiel 10 ACO85 - Aneno pete ma tye malo ka wi - Bible Search\nEjekiel 9 Ejekiel 11\nDeyo pa Lubaŋa oa woko ki i ot pa Rwot\n1-Aneno pete ma tye malo ka wi lukerubi, ci aneno gin mo ma tye ka wigi ma obedo calo komker ma gitiyo ki got capir ma bulu. 2-Ci owaco ki dano ma oruko ooŋo camaniŋi-ni ni, “Wot idony wa i kin lawala ma tye ka wirre-ni, ki piny ka tyen lukerubi-ni, ci ijob bilo poŋ ciŋi ki i kin lukerubi, ci iket woko atata i dye gaŋ.”\nAneno en ka cito gire. 3I kare meno onoŋo lukerubi gucuŋ i ŋet ot yo tuŋ acuc, ka dano-nu doŋ odonyo i ot; ci pol ocako poŋo dyekal me ot woko. 4Ci deyo pa Rwot oa woko ki i kom lukerubi ocito wa i doggola me ot pa Rwot. Ci pol opoŋo ot pa Rwot woko, ki dyekal bene opoŋ woko ki deyo pa Rwot ma meny amenya. 5Mor pa bwom lukerubi owinnye wa i dyekal ma tye woko, calo dwan Lubaŋa Matwero Ducu ma onoŋo tye ka lok.\n6Ka doŋ ociko dano ma oruko boŋo camaniŋi-ni ni. “Kwany mac ki i kin lawala ma tye ka wirre-ni, ki i kin lukerubi,” dano-ni ocito odonyo i kin lawala ci ocun ka ŋet lawala mo acel. 7Ci I akerubi mo oryeyo ciŋe ki i kin lukerubi wadigi okemo mac ma onoŋo tye i kin lukerubi, ci okwanyo lodi mac mogo, ka oketo i ciŋ dano ma oruko boŋo camaniŋi-ni; dano-nu ogamo ci okato kwede woko.\n8Lakerubi acel acel onoŋo tye ki gin mo i te bwome ma nen calo ciŋ dano. 9-Dok bene aneno ni i ŋet lukerubi onoŋo tye iye lawala aŋwen, ka ŋet lakerubi acel acel onoŋo tye iye lawala acel. Lawala ducu onoŋo giryeny calo kidi me wel. 10Gin ducu onoŋo ginen rom, calo onoŋo lawala acel acel giroyo odonyo ki i kin lawala wadi. 11Ka doŋ gucako wot, gicito ma gukemo yo aŋwen mapatpat ma kun pe gilokke ka mo, kit yo mo keken ma lawala ma anyim okemo ci lawala mukene-gu ducu gilubo ma pe gilokke ka mo ma noŋo gitye ka wot. 12-Gin lawala magi aŋwen-ni yam doggi tye, cili bene onoŋo tye i komgi, kun Waŋ mapol orumo doggi woko ducu litit. 13Lawala magi awinyo ka gilwoŋo ni lawala ma wirre calo yamo lapiru.\n14-Lee acel acel onoŋo waŋe tye aŋwen mapatpat: waŋ mukwoŋo onoŋo nen calo wan lakerubi, waŋ me aryo onoŋo nen calo waŋ dano, waŋ me adek onoŋo nen calo wan labwor, ki me aŋwenne onoŋo nen calo waŋ ocur. 15Magi gin aye lee ma yam koo anenogi i ŋet kulu Kebar-ni. Lukerubi gua gutuk woko i yamo. 16Ka inen lukerubi giwoto gicito, ci lawala bene woto ki ka ŋetgi; ka inen lukerubi guilo bwomgi me tuk woko ki i ŋom, ci lawala pud woto kacel kwedgi. 17Ka ce inen lee gucuŋ nyo ka gua malo, ci lawala aŋwen-ni bene gitimo kit meno, pien cwiny lee-gu tye i igi ma miyo gitimo kit meno.\n18Ci deyo pa Rwot oa woko ki i doggola me ot pa Rwot, onyiko ocuŋ lamalo ka wi lukerubi. 19Lukerubi guyaro bwomgi ci gutuk woko ki i ŋom gucito ma an bene aneno, lawala bene onoŋo tye ka wot kacel kwedgi; ci gucuŋ i doggola ma tye yo tuŋ wokceŋ me ot pa Rwot, ki deyo pa Lubaŋa pa Icrael onoŋo tye ka wigi. 20Magi gin aye lee makwo ma yam anenogi i ŋet kulu Kebar ma otiŋo Lubaŋa pa Icrael i wi komkerre-ni, Aniaŋ ni gin lukerubi.\n21Lee acel acel onoŋo waŋe tye aŋwen, bwome aŋwen, ki gin ma nen calo ciŋ dano onoŋo tye i te bwome acel acel. 22Doŋ wangi onoŋo nen calo waŋ ma nene aneno i ŋet kulu Kebar-ni kikome. Gin ducu giwoto kacel kun ŋat acel acel woto kemo nyime atir.


Luŋolkop 11 ACO85 - I kare meno Jeputa ma Lagilead - Bible Search\nLuŋolkop 10 Luŋolkop 12\nJeputa olaro jo Icrael ki i ciŋ jo Ammon\n1I kare meno Jeputa ma Lagilead obedo twon oteka lweny. Wonne nyiŋe Gilead, ento minne obedo dako ma lakwele. 2Dako pa Gilead ma dakone kikome onywalo awobe bene. Ka awobe pa dako-nu gudoŋo, ci guryemo Jeputa woko, kun giwaco bote ni, “In pe ibileyo gin mo ma i ot pa wonwa, pien in i wod pa dako mukene.” 3Ci Jeputa oriŋo omegine woko, obedo gire i lobo Tob. Lwak jo mogo ma kitgi obedo atata aye gucokke bote ci en cito ka mony kwedgi.\n4Ka kare doŋ okato, jo Ammon gucako lweny i kom jo Icrael. 5Ka meno otimme, ci ludoŋo pa jo Gilead gucito i lobo Tob ka omo Jeputa. 6Guwaco bote ni, “Bin ibed latel wi monywa, wek walweny ki jo Ammon.” 7Ento Jeputa owaco botgi ni, “Yam wukwera woko, wuryema woko ki i ot pa wora. Ka dok tin wubino bota piŋo ma doŋ wutye ki can-ni?” 8Ci ludoŋo pa jo Gilead guwaco bot Jeputa ni, “Meno aye gin mumiyo tin wadwogo boti, ni, wek icit kwedwa ka lweny i kom jo Ammon, ibed ladit ma loyo jo ducu ma gibedo i Gilead.” 9Ci Jeputa owaco botgi ni, “Ka wudwoka paco pi lweny ki jo Ammon, ka ce Rwot omiyogi i ciŋa, ci abibedo ladit ma loyo wiwu.” 10Ludoŋo me Gilead guwaco bot Jeputa ni, “Rwot aye bibedo lacaden i kinwa; dok wabitiyo kit ma iwaco-ni i ada.” 11Kit meno Jeputa odok cen ki ludoŋo me Gilead, ci lwak gukete me bedo lalo wigi ki latel wi monygi. Jeputa onwoyo lok ma yam owaco ducu i nyim Rwot ki i Mijpa.\n12Ci Jeputa ocwalo lukwena bot kabaka pa jo Ammon kun waco ni, “An abalo gin aŋo boti, mumiyo ibino ka lweny ki lobona-ni?” 13Kabaka pa jo Ammon ogamo dog lukwena pa Jeputa ni, “Pien i kare ma jo Icrael gua ki i Ejipt gumayo lobona woko, cakke wa i kulu Amon o kwede wa i kulu Jabok ki i Jordan; ber tin wudwok lobona bota mot ki kuc.” 14Jeputa dok ocwalo lukwena bot kabaka pa jo Ammon, 15kun waco bote ni, “Jeputa owaco kit man ni, Jo Icrael yam pe gumayo lobo pa jo Moab kadi lobo pa jo Ammon, 16ento i kare ma gua ki i Ejipt, jo Icrael guwok gubaro gigi i dye tim o wa i Nam Makwar, ka gucito i Kadec. 17-Lacen jo Icrael gucwalo lukwena bot kabaka me Edom ma guwaco ni, ‘Ber iwek wawok wakat ki i loboni.’ Ento kabaka me Edom okwero winyo. Dok gucwalo kwena bot kabaka me Moab bene, en pe oye. Kit meno omiyo jo Icrael gubedo gigi i Kadec. 18-Ka dok guwoto gubaro dye tim, gurabo lobo Edom ki lobo Moab araba, ka guo kwede i ŋet lobo Moab yo tuŋ wokceŋ, ci gugony loka kulu Amon tuŋcel, Ento pe gudonyo i lobo Moab, pien Amon aye waŋ lobo pa jo Moab. 19-Jo Icrael dok gucwalo kwena bot Cikon, kabaka pa jo Amor, ma gaŋ kalle Kecbon. Jo Icrael guwaco bote ni, ‘Ber iwek wawok wakat ki i loboni, wacit i lobowa.’ 20Ento Cikon iye ogun i kom jo Icrael, omiyo pe oye ni guwok gukat ki i loboner-omiyo Cikon ocoko jone ducu, ogurogi kacel, gugony i Jakaj, ci olwenyo i kom jo Icrael. 21Rwot Lubaŋa pa Icrael omiyo Cikon ki lwakke ducu i cin jo Icrael, ci guloyogi. Kit meno jo Icrael gucamo lobo pa jo Amor ducu ma yam gibedo i lobo-ni, odoko megi. 22Gucamo lobo pa jo Amor ducu cakke ki i kulu Amon o kwede wa i Jabok, ki dok cakke ki i tim o wa i Jordan. 23Kit meno Rwot Lubaŋa pa Icrael oryemo jo Amor woko ki i lobogi ki i nyim jone Icrael, ci in dok imito ile kaka-gi bo? 24Wun myero wucam lobo ma lubaŋawu Kemoc omiyowu me acama, ento wan wabicamo lobo ducu ma Rwot Lubaŋawa otyeko ryemo jo iye ki i nyimwa. 25-In aye iber makato Balak wod pa Jipor, kabaka me Moab? En yam otubbe i kom jo Icrael? Nyo en yam ocako lweny i komgi? 26I kare ma jo Icrael gubedo i Kecbon ki i gaŋi matino ma i ŋete, ki i Aroer ki i gaŋi matino ma i ŋete, ki i gaŋi ducu ma i dog kulu Amon pi mwaka miya adek kulu, piŋo yam pe imayogi woko i kare ca? 27Kit meno an gira pe atimo bal mo i komi; in giri aye itima rac pi cako lweny i koma. Rwot ma Laŋolkop aye ber oŋol kop i kin jo Icrael ki jo Ammon tin.” 28Ento kabaka pa jo Ammon pe oketo cwinye i kom kwena ma Jeputa ocwalo bote.\n29Ci Cwiny pa Rwot obino i kom Jeputa, omiyo obaro dye Gilead ki Manace, okato kwede wa i Mijpa ma i lobo Gilead. Ki kunnu en dok okato kwede i kom jo Ammon. 30Jeputa onoŋo okwoŋo kwoŋ bot Rwot kun waco ni, “Ka ibimiyo jo Ammon i ciŋa, 31ci ŋat ma okatti woko ki i doggola oda ma bino ka rwatte kweda ma doŋ adwogo ma aloyo jo Ammon, en aye bibedo pa Rwot ci abimiye me bedo gitum awaŋa.” 32Kit meno Jeputa oŋolo loka kulu i kom jo Ammon ka lweny kwedgi, ci Rwot omiyogi i ciŋe. 33Onekogi cakke ki i Aroer o kwede wa i lobo ma cok ki Minit, gaŋi pyeraryo madito, ki o wa i Abel-keramim, kun ginekogi matek twatwal. Kit meno Lubaŋa omiyo jo Icrael guloyo jo Ammon.\nNya pa Jeputa\n34Ka Jeputa odwogo cen i pacone i Mijpa, nen, nyare okato woko ka rwatte kwede ki ajaa ki myel. Nyare en acel keken, pe tye ki wode nyo nyare mo mukene. 35-Ka oneno nyare, oyeco boŋone woko pi cwercwiny kun wacci, “Maa do, nyara! Ituro tekka woko do, iketa i cwar can madwoŋ kuman, pien onoŋo doŋ atiŋo doga bot Rwot ma doŋ pe atwero loko kwonna.” 36Ci nyare owaco bote ni, “Wora, ka onoŋo itiŋo dogi bot Rwot ba, ci doŋ itima kit ma itiŋo ki dogi-ni, pien Rwot doŋ oculo kwor i kom jo Ammon ma lumerokki-ni.” 37Dok oloko ki wonne, owacci, “Koŋ itima man; weka abedi pi dwe aryo, wek koŋ acit awirre i kor godi, wek acikok akum pi tidina, an kacel ki luwota, pien abito ma peya ginyoma.” 38Ogamo ni, “Citi”, ocwalo nyare pi dwe aryo. Nyako ocito, en ki luwote, ci gukok i wi godi kun gikumo pi tidine. 39Ka dwe aryo-nu otum, odwogo cen bot wonne, ci otime kit ma yam okwoŋo-ni. Nyare yam pe obedo ki meye mo, Ci lok-ki odoko kit ki bot jo Icrael. 40Anyira Icrael yam gicito ka kumo pi nya pa Jeputa ma Lagilead nino aŋwen i mwaka acel acel.


Ejira 10 ACO85 - I kare ma Ejira tye i ot ka lega kun - Bible Search\nEjira 9 Nekemia 1\nYub me giko nyom i kin lurok ki jo Icrael\n1I kare ma Ejira tye i ot ka lega kun tuco bal, kun kok, poto kwede piny, dok Lwak jo Icrael mapol, co, mon ki litinogi gucokke gukok matek twatwal. 2Cutcut Cekania wod pa Jekiel, ma i kin likwayo pa Elam, owaco bot Ejira ni, “Waŋayo waŋ Lubaŋawa woko pi nyomo mon ma gin lurok ma gitye i lobo-ni, ento kadi bed kumeno jo Icrael pud gitye ki gen i kom Lubaŋa kadi lok meno otimme. 3Wan koŋ doŋ waketu gicikke ki Lubaŋawa me ryemo mon magi woko ducu kacel ki litinogi. Wabitiyo gin ma in kacel ki jo mukene ma giworo cik pa Lubaŋawa wutito botwa ni wati; wabitiyo gin ducu ma cik pa Lubaŋa mito. 4In ia malo, pien man ticci, wan bene wacuŋ i ŋeyi; myero ibed tek dok itim kumeno.” 5Ka Ejira oa malo ci omiyo lutel pa ajwagi ki pa Lulevi ki pa jo Icrael ducu gukwoŋo kwoŋ ni gibitiyo gin ma Cekania doŋ oyubo ni giti. Kit meno gucako kwoŋo kwoŋ.\n6Ejira oa woko ki i nyim ot pa Lubaŋa, odonyo i kicika pa Yekokanan wod pa Eliacib, obuto kunnu nino acel, kun pe camo gin mo kadi wa mato pii bene. Dok obedo ka kumo pi jo ma gua ki i opii ma guŋayo waŋ Lubaŋa woko. 7Ka doŋ gitito lok oromo i lobo Juda ki Jerucalem ki bot jo ducu ma cen gudwogo ki i opii ni gin ducu myero gucokke i Jerucalem. 8Giciko ni ka dano mo pe obino i kin nino adek-ki, ludito ma giloyo lwak ki ludoŋo guwacci jamine ducu myero giyak gidyer ki Lubaŋa, ki en kikome bene myero giryeme oa woko ki i kin lwak ma gudwogo ki i opii.\n9Cutcut jo Juda ki jo Benjamin ducu gucokke i Jerucalem i kin nino adek-ki, i nino dwe pyeraryo me dwe me aboŋwen, Lwak ducu gubedo i dyekal ma i nyim ot pa Lubaŋa. Onoŋo kot obedo ka cwer matek; pi lok man ma pire tek ki pi ŋico, omiyo kom dano acel acel obedo ka myel amyela. 10Ajwaka Ejira oa Ocuŋ owaco bot lwak ni, “Wun wuturo cik pa Lubaŋa omiyo wukelo alit wumedo i kom bal alii pa jo Icrael pi nyomo mon ma gin lurok. 11Wutuc balwu kombeddi i nyim Rwot Lubaŋa pa kwarowu, kun wutiyo gin ma en mito; dok myero wupokke woko pat ki i kom jo ma gibedo i lobo-ni, wuryem monwu ma gin lurok-ki bene woko.” 12Lwak ducu gugamo ki dwan maloŋo ni, “Obed kit meno, wabitiyo gin ducu ma doŋ iwaco-ni.” 13Gin gumedde guwacce ni, “Lwak tye dwoŋ mada dok bene obedo kare ma kot cwer iye madwoŋ; pe watwero cuŋ i dyekal ata kit man. Man pe gin ma gitwero tiyo nino acel nyo aryo keken, pien wan watyeko timo bal madit twatwal i lok man. 14Wek ludito ma giloyowa aye gucuŋ pi nyiŋ lwak ducu ma gucokke; wek gicik jo ducu ma gibedo i gaŋiwa ma gunyomo mon ma gin lurok gubin i nino mo ma giciko, kacel ki ludoŋo ma loyogi ki luŋolkop ma i gaŋi ducu, nio waŋ ma gikwanyo kiniga pa Lubaŋa mager ki i komwa pi lok man.” 15Ŋat mo onoŋo pe okwero yub man, ento kono Yonacan wod pa Acakel ki Jakijeya wod pa Tikva keken aye gukwero, dok Meculam ki Cabetai ma gin Lulevi bene gukonyo korgi iye.\n16Jo ma gudwogo ki i opii gutimo kit meno. Ajwaka Ejira oyero dano, ludito ma loyo dog odi pa kwarogi, dano acel acel ma giyero en ocoyo nyiŋe woko piny, kun lubo dog odi pa kwarogi. I kom nino dwe acel me dwe me apar en aye gubedo iye piny ka neno lok meno; 17i nino dwe acel me dwe me acel onoŋo doŋ gutyeko yenyo lok i kom co ducu ma yam gunyomo mon ma gin lurok.\n18Magi aye nyiŋ co ma yam gunyomo mon ma gin lurok ma gitye i kin likwayo pa ajwagi, gin aye Maceya, Eliejer, Jarib, ki Gedalia, ma gitye i kin likwayo pa Yecwa wod pa Jojadak kacel ki utmegine. 19Gin gucikke pigi kengi me ryemo mongi woko, ki dok gutyero gitum pi tiŋo aliigi ma obedo nyok romo ma gukwanyo ki i kom romigi pi tino aliigi. 20Ki i kin likwayo pa Imer gin aye Kanani ki Jebadia. 21Ki i kin likwayo pa Karim: gin aye Maceya, Elija, Cemaya, Jekiel, ki Ujia. 22Ki i kin likwayo pa Packur gin aye Elioenai, Maceya, Icmael, Natanel, ki Elaca.\n23Jo ma i kin likwayo pa Lulevi: gin aye Jojabad, Cimei, Kelaya ma gilwoŋo bene ni, Kelita, ki Petakia, Juda, ki Eliejer. 24Ki i dul pa luwer gin aye Eliacib. Ki i dul pa lugwokdoggola gin aye Calum, Telem, ki Uri.\n25Ki i kom likwayo pa jo Icrael: Ki i kin likwayo pa Paroc gin aye Ramia, Ijia, Malkija, Mijamin, Eleajar, Kacabia, ki Benaya. 26Ki i kin likwayo pa Elam gin aye Matania, Jekaria, Jekiel, Abdi, Jeremot, ki Elija. 27Ki i kin likwayo pa Jatu gin aye Elioenai, Eliacib, Matania, Jeremot, Jabad, ki Ajija. 28Ki i kin likwayo pa. Bebai gin aye Yekokanan, Anania, Jabai, ki Atlai. 29Ki i kin likwayo pa Bani gin aye Meculam, Maluk, Adaya, Jacub, Ceal, ki Jeremot. 30Ki i kin likwayo pa Pakatmoab: gin aye Adna, Celal, Benaya, Maceya, Matania, Bejalel, Binui, ki Manace. 31Ki i kin likwayo pa Karim gin aye Eliejer, Icija, Malkija, Cemaya, Cimeon. 32Benjamin, Maluk, ki Cemaria. 33Ki i kin likwayo pa Kacum gin aye Matenai, Matata, Jabad, Elipelet, Jeremai, Manace, ki Cimei. 34Ki i kin likwayo pa Bani gin aye Madai, Amram, Uel, 35Benaya, Bedeya, Keluki, 36Vania, Meremot, Eliacib, 37Matania, Matenai, ki Jacu. 38Ki i kin likwayo pa Binui gin aye Cimei, 39Celemia, Natan, Adaya, 40Maknadebai, Cacai, Carai, 41Ajarel, Celemia, Cemaria, 42Calum, Amaria, ki Yucepu. 43Ki i kin likwayo pa Nebo gin aye Jeyel, Matitia, Jabad, Jebina, Jadai, Joel, ki Benaya. 44Jo magi ducu onoŋo yam gunyomo mon ma gin lurok, ci guryemogi woko kacel ki litinogi ducu.


Jeremia 33 ACO85 - Lok pa Rwot doki obino bot Jeremia - Bible Search\nCikke mukene pi gin maber ma bitimme i anyim\n1Lok pa Rwot doki obino bot Jeremia tyen me aryone ma onoŋo en pud gitweye woko i mabuc i dyekal pa lukur-piny. 2Rwot ma oketo lobo, ma ocweyo omiyo ocun i kabedone, oloko ki Jeremia. En ma nyiŋe gilwoŋo ni Rwot-ti owaco kuman ni, 3“Lwoŋa, ci abigamo dogi; abititti pi gin madito dok ma giuro ma pud peya iŋeyo gin mo i komgi liweŋ. 4An Rwot Lubaŋa pa Icrael, awaco ni odi ma i Jerucalem ki gaŋ kal pa luker me Juda gibimukogi giretogi woko piny. Konnye pe me cito ka lweny i kom cel lobo ma jo Kaldaya gutoro-ni. 5Jo Kaldaya gitye ka bino ka lweny ki ka poŋo gaŋ man woko ki kom jo ma guto, ma an kikoma aye abinekogi ki kinigana kacel ki akemona, An doŋ aloko ŋeya woko i kom gaŋ man pi tim ducu maraco ma jo ma bedo iye gutimo.\n6“Abicaŋo gaŋ man dok abimiyo gibedo ma komgi yot. Abicaŋo jo ma gibedo iye ci anyuto botgi kuc madit ma bimiyo gibedo laboŋo lworo. 7Abidwoko gum pa jo Juda botgi ki pa jo Icrael, abigerogi odoco kit macalo yam gubedo con. 8Abilonyogi woko maleŋ ki i kom bal aliigi ki bal ma yam gutimo i koma, abiweko bal aliigi ki lok me jemo ma yam gujemo kwede i koma. 9Pi meno gaŋ me Jerucalem bibedo gaŋ me yomcwiny, gaŋ me pak ki me deyo bota; dok rok ducu ma i wi lobo bilworo, dok komgi bene bimyel, ka onoŋo guwinyo pi gin maber ma atye ka tiyone pi jo Jerucalem, ki pi berbedo ma atye ka kelone i gaŋ man.”\n10Rwot owaco kuman ni, “Dano giwacci kabedo man obedo calo tim aroo; dano kadi ki lee ma bedo iye pe. Obedo lok ada ni gaŋi me Juda ki yo me Jerucalem gitye noŋo; dano nyo lee mo pe ma bedo kunnu. Ento i kabedo magi doki wubiwinyo aye 11-dwan me yomcwiny ki yomcwiny madwoŋ, dwan anyira ger ki dwan lunyom. Wubiwinyo dano giwero wer ka gikelo gityer me pwoc i oda; gibiwacci,\n‘Wumi pwoc bot Rwot me mony, pien Rwot ber,\nmar mere ma pe lokke bedo nakanaka.’\nAbimiyo lobo man bedo lobo mulony kit macalo yam onoŋo tye kwede wa con, man Rwot ma owaco.”\n12Rwot me mony owaco kuman ni, “I lobo man ka ma obedo calo tim aroo, dok ka ma kadi dano nyo Lee pe bedo iye, i kare me anyim lum dok bibedo tye iye ka ma lukwat gitero romigi iye ka cam. 13I gaŋi me lobo godigodi, i gaŋi me Cepela, ki i gaŋi me Negeb, i lobo pa Benjamin, i kabedo ducu ma orumo Jerucalem, ki i gaŋi me Juda, lukwat dok gibikwano romigi. Man Rwot ma owaco.\n14-“Nen, kare tye ka bino, en aye kare ma abicobo iye cikke ma yam aketa ki jo Icrael ki jo Juda. 15I nino meno ki i kare meno abiketo iye lakwaro Daudi kikome me bedo kabaka. En bibedo jaŋ yat ma bilot ki kit ma atir, ma biloyo loc ki ryeko, dok bitiyo gin ma tye atir dok kakare i lobo man. 16I kare ma noŋo en tye kabaka, jo Juda gibibedo mot laboŋo lworo mo, ki jo Icrael bene doŋ gibibedo ki kuc. Gibilwoŋo kabaka meno ki nyiŋ ni, ‘Rwot aye ma miyowa kit ma atir.’\n17-“An Rwot, doŋ atyeko cikke ni kare ducu dano mo bibedo tye ma en Lakwar Daudi ma myero obed kabaka me Icrael, 18-dok bene kare ducu ajwagi bibedo tye ma gia ki i kaka pa Levi ma gin aye gibicuŋ i nyima nakanaka ka tyero gitum awaŋa, gityer me moko kwoŋ, ki gitum mukene-gu ducu.”\n19Rwot owaco ki Jeremia ni, 20“Bedo tek me turo gicikkena ki ceŋ ki dyewor, wek pe omi ceŋ ki dyewor gubin i karegi ma mitte kikome. 21Kit meno bene bedo tek me turo gicikkena ki laticca Daudi, wek pe en obed ki lakware mo ma myero obed kabaka, ki dok bene me turo gicikkena ki ajwagi ma gua ki i kaka pa Levi ma gin aye gitye ka tic bota. 22Abimedo wei likwayo pa laticca Daudi ki wel ajwagi bene ma gua ki i kaka pa Levi ma gitiyo bota, wek bene kwanogi obed tek kit macalo kwano lakalatwe ma i polo nyo nyig kweyo me dog nam tek kwede.”\n23Rwot owaco bot Jeremia ni, 24“Tika iŋeyo kit ma dano gilok kwede ni an doŋ atyeko kwero Icrael ki Juda woko, gin kaka aryo ma onoŋo ceŋ ayerogi-ni? En meno gin mumi yo gineno jona ki waŋ me cac dok bene pe gitamo pigi ni gin rok. 25Ento an Rwot, aketo gicikkena ki ceŋ ki dwe, dok bene aketo cik ma tye ka loyo polo ki lobo. 26Doŋ kit macalo ada atyeko timo man, kit meno bene abigwoko gicikkena ki likwayo pa Yakobo ka dok ki laticca Daudi. Kare ki kare abiyero dano ki i kom likwayo pa Daudi me loyo likwayo pa Abraim, Icaka ki Yakobo. Abidwoko gumgi kakare botgi, dok kica bibedo ka maka i komgi.”


Luka 20 ACO85 - I nino mo acel ka Yecu tye ka pwonyo - Bible Search\n(Matayo 21.23-27; Marako 11.27-33)\n1I nino mo acel ka Yecu tye ka pwonyo dano i ot pa Lubaŋa kun tito lok me kwena maber, ajwagi ki lupwony-cik ki ludoŋo gubino, 2gupenye ni, “Tit botwa, twer aŋo mumiyo itimo gin magi; nyo aŋa ma omiyoni twero man?” 3Yecu odok iye botgi ni, “An bene abipenyowu ki peny acel; wudokka iye. 4Batija pa Jon twerone oa ki i polo nyo ki bot dano?” 5Guporo lok kekengi kun giwaco ni, “Ka wawacci, ‘Oa ki i polo,’ en bipenyowa ni, ‘Piŋo pe wuye en?’ 6Ento ka wawaco ni, ‘Oa ki bot dano,’ dano ducu bicelowa ki got; pien dano ducu giye atika ni Jon aye lanebi.” 7Mumiyo gudok iye bot Yecu ni pe giŋeyo ka ma oa iye. 8Yecu owaco botgi ni, “An bene pe abitito botwu kit twer mumiyo atiyo lok magi.”\n(Matayo 21.33-46; Marako 12.1-12)\n9-Yecu ocako bolo carolok man bot lwak ni, “Yam tye dano mo ma opito olok i potone, ci oweko bot lupur, ocito woko wa i lobo mukene, ori kunnu pi kare malac. 10Ka kare oromo, ci ooro luticce bot lupur ni myero gumine nyig olok mogo; ento lupur gugoye, guryeme ci odok ki ciŋe nono. 11En dok ooro latic mukene; gin gugoyo en bene, gutimo tim aranyi i kome, guryeme kwede odok ki ciŋe nono. 12Dok ooro me adekke; guketo ret i kom man, gucwale woko. 13Lacen won poto olok owaco ni, ‘Abitimo gin aŋo doŋ? Abioro woda ma amaro; gwok nyo gibiwore.’ 14Ento ka lupur gunene, guloko kekengi ni, ‘Man aye doŋ lale lim; waneke woko, wek lim ma en bileyo-ni obed mewa.’ 15Gucwale woko ki i poto olok, guneke. Won poto bitimogi niŋniŋ? 16En bibino, ci neko lupur meno woko ducu, miyo poto olok bot jo mukene.” Ka guwinyo lok man, guwaco ni, “Pe kumeno!” 17-Ento Yecu ociko waŋe i komgi, owaco ni, “Man kono gin aŋo ma yam gicoyo ni,\nen aye odoko got madit ma i twok ot’?\n18Dano ducu ma poto i kom got man bitur woko; ento ka got man opoto i kom ŋat mo, binyote woko.”\n19Lupwony-cik ki ajwagi madito pa Lubaŋa gumito make i cawa-nu, ento gulworo lwak; pien guniaŋ ni en obolo carolok man i komgi.\n(Matayo 22.15-22; Marako 12.13-17)\n20Giŋiyo kare maber, ci gioro lurot, ma giporo bedo ni gin jo ma genne, wek gimak lok ma a i doge, wek gimiye i te loc ki twero pa laloyo. 21Gupenye ni, “Lapwony, waŋeyo ni in iloko dok ipwonyo lok ma tye atir, pe ipoko kin dano, ento ipwonyo yo pa Lubaŋa ki ada. 22Myero wacul mucoro bot Cecar nyo pe?” 23Ento en oniaŋ ryekogi, openyogi ni, 24“Koŋ wunyutta lim ma giculo kwede. Cal ki coc ma tye i kome-ni pa aŋa?” Gugamo ni, “Pa Cecar.” 25Yecu owaco ni, “Wudwok jami pa Cecar bot Cecar, ki jami pa Lubaŋa wudwok bot Lubaŋa.” 26Pe gutwero mako lok mo ma oa ki i doge i nyim lwak; ento guuro kit ma en ogamo kwede lok, ci guliŋ aliŋa.\n(Matayo 22.23-33; Marako 12.18-27)\n27-Lucadukayo mogo gubino bot Yecu, gin aye jo ma onoŋo giwacci jo muto pe gicer. 28-Gupenye ni, “Lapwony, Moses yam ocoyo botwa ni, ka laco mo oto woko oweko dakone ma pe ki litino, ominne myero olak dako-nu, wek onywal kwede litino ka wi ominne. 29Yam tye omego abiro; ŋat mukwoŋo onyomo dako, ci oto laboŋo litino; 30me aryone, 31ki me adekke bene gulako dako-nu, kit meno gin abiro ducu gubedo ki dako-nu, guto laboŋo litino. 32Lacen dako-nu bene oto. 33I kare me cer ki i kin jo muto, dako-nu bibedo dako pa aŋa i kingi? Pien gin co abiro-ni ducu gubedo kwede.”\n34Yecu owaco botgi ni, “Jo me kare man ginyomme; 35ento jo ma gikwanogi ni myero guo i lobo maca, ki i cer ki i kin jo muto, pe ginyomo, pe gibigero co, 36pien pe dok gitwero to, doŋ girom ki lumalaika; gin litino pa Lubaŋa, ma gin litino me cer. 37-Ento ni jo muto twero cer, Moses kikome bene onyuto, i dul ma gikwano iye lok i kom caka, ka ma en olwoŋo iye Rwot ni, ‘Lubaŋa pa Abraim, Lubaŋa pa Icaka, ki Lubaŋa pa Yakobo.’ 38Doŋ Lubaŋa pe Lubaŋa pa jo muto, ento Lubaŋa pa jo makwo; pien dano ducu bedo kwo pire.” 39Jo mogo i kin lupwony-cik gugamo doge ni, “Lapwony, iwaco kakare.” 40Pien pe dok gudiyo cwinygi me penye ki lok mo.\nPeny pi lakwar Daudi\n(Matayo 22.41-46; Marako 12.35-37)\n41Ento Yecu openyogi ni, “Giwaco niŋniŋ ni Kricito ma Lubaŋa oyero en lakwar Daudi? 42-Pien Daudi kikome bene owaco i buk me Jabuli ni\nBed i kom bada malacuc, i kabedo me deyo\n43nio ka abimiyo lukworri doko kom me teno tyeni.’\n44Kit meno ka ce Daudi yam olwoŋe ni Rwot, ci dok en bedo lakwarre niŋniŋ?”\n(Matayo 23.1-36; Marako 12.38-40; Luka 11.37-54)\n45I kare ma lwak ducu winyo lokke, Yecu owaco bot lupwonnyene ni, 46“Wugwokke i kom lupwony-cik ma gimaro wot ma guruko boŋŋi maboco, dok gimito ni dano gubed ka motogi wa i cuk-gu, gimaro bedo i kom pa wa ludito, ka gitye i kacokke, dok gimaro bedo i kabedo me deyo i karama. 47Gin gimayo odi pa mon-to, dok gibedo ka lego lega maboco me buta keken. Giŋolo kop madit i wigi makato.”


Mic Madit Loyo Ducu pa Lubanga—Pingo Welle Dit Tutwal?\nNgo ma weko mic moni pire bedo tek boti? Tye jami angwen magi: (1) anga ma omiyo mic man boti, (2) pingo en omiyo (3) ngo ma en ojalo wek omi boti mic man, ki dong (4) ka mic man ocobo miti me ada. Lwodo lok i kom jami magi konyo me dongo pwocwa pi ginkok—mic madit loyo ducu pa Lubanga.\nANGA MA OMIYO MIC MAN?\nMic mogo pigi tego pien nongo ngat ma omiyowa-ni obedo ngat ma tye ki twero nyo ngat ma waworo adada. Kadi bed mic mukene welgi yot, pud watero calo gin me wel pien dano ma omiyowa nongo obedo watwa nyo laremwa macok. Labolle obedo mic ma Russell omiyo bot Jordan, ma kiloko iye i pwony mukato-ni. Man rwatte ki mic me ginkok nining?\nMukwongo, Baibul waco ni, ‘Lubanga ocwalo Wode acel keken i lobo wek omi wabed kwo pire.’ (1 Jon 4:9) Man aye omiyo ginkok obedo mic madit adada. Pe tye ngat mo ma tye ki twero madit loyo Lubanga. Laco Jabuli mo oloko i kom Lubanga ni: “In keni aye ma nyingi Rwot [Jehovah], in aye Ngat Mamalo Twal ma loyo wi lobo-ni ducu.” (Jabuli 83:18) Ngat ma tye ki twero madit loyo aye ma omiyo mic man.\nMe aryo, Lubanga aye “Wonwa.” (Icaya 63:16) En aye omiyowa kwo. Medo i kom meno, en gwokowa kit macalo wego ma lamar gwoko kwede lutinone. I kare ma Lubanga tye ka lok ki jone kun lwongogi ni Epraim, en owaco ni: “Epraim, in latinna ma amaro adada, . . . abibedo ki kica i komi bene.” (Jeremia 31:20) Lubanga bene winyo kit meno i kom jo ma wore i kare-ni. En pe obedo Lacwecwa keken ento bene obedo Wonwa ki Laremwa. Man mono pe weko mic mo keken ma a ki bote bedo gin ma pire tek?\nPINGO EN OMIYO?\nMic mukene pigi tek pien mar me ada aye nongo otugo cwiny ngat ma omiyo-ni. Lami mic ma cinge yot pe dok mito ni kiculle pi kicane.\nLubanga omiyo Wode piwa pien ni en marowa. Baibul waco ni, ‘Gin ma yam onyuto marre botwa en ene, Lubanga ocwalo Wode acel keken i lobo.’ Pingo en otimo man? “Wek omi wabed kwo pire.” (1 Jon 4:9) Man tika onongo obedo tic ma Lubanga myero otim? Pe kumeno! ‘Yecu okokowa’ pi ‘kica’ ma Lubanga onyuto botwa.—Jo Roma 3:24.\nPingo mic pa Lubanga onyuto “kicane”? Baibul tito ni: “Kricito yam oto piwa i kare ma pud wan lubalo; meno nyuto kit mar ma Lubanga marowa kwede.” (Jo Roma 5:8) Mar me ada otugo cwiny Jehovah me laro dano ma lugoro ki lubalo. Pe wapore me nongo mar meno, dok pe watwero culo wange. Mic ma en omiyo onyuto mar ma pud dong dit loyo i tekwaro pa dano.\nNGO MA EN OJALO?\nMic mogo pigi tek pien nongo lami mic-ci ojalo gin madit adada me miyone. Ka ngat moni tye atera me jalo gin ma pire tek adada bote wek omi botwa, ci wamaro mic meno mada pi cwiny jalene.\nLubanga ‘omiyo Wode acel keken.’ (Jon 3:16) En omiyo ngat ma pud dong cok kwede loyo. Pi kare malac ma Lubanga obedo ka cweyo kwede polo ki lobo, Yecu otiyo kacel kwede dok ‘cwiny Lubanga obedo yom kare ducu i kome.’ (Carolok 8:30) Yecu aye ‘Wode me amara’ dok en aye “cal pa Lubanga ma pe nen-ni.” (Jo Kolocai 1:13-15) Wat ma tye i kin Yecu ki Lubanga aye pud dong wat macok loyo.\nEnto, Lubanga “yam pe oweko Wode kikome.” (Jo Roma 8:32) Jehovah ominiwa ngat ma pire tek loyo bote. Pe tye mic mo ma Lubanga ojalo madit loyo wode.\nCOBO MITIWA MADIT LOYO\nMic mukene pigi tek pien gicobo mitiwa madit atika dok oyotoyot. Me labolle, ket kong ni yat mo ma welle tek mitte me laro kwoni ento ipe ki cente ci ngat moni okonyi oculo pire woko. Ibitero mic meno calo gin ma pire tek, pe kumeno?\n‘Macalo dano ducu to i Adam, en i kit yo acel-lu jo ducu gibimiyogi kwo i Kricito.’ (1 Jo Korint 15:22) Wan ducu macalo likwayo pa Adam, ‘wato’ dok pe watwero bwot ki i two kacel ki to nyo yubo watwa ki Lubanga wek wabed labongo bal i nyime. Dok macalo dano adana pe watye ki kero me bedo kwo piwa kenwa nyo miyo “kwo” bot ngat mukene. Baibul waco atir ni: “Adada, pe tye dano mo ma twero kokke kekene, nyo ma twero miyo wel mo bot Lubanga pi wilo kwone . . . welle dit mada, dok pe twero romo.” (Jabuli 49:7, 8) Wamito kony pi oyotoyot pien ni pe waromo culo pi ginkok-ki. Ka ni kiwekwa kenwa, pe dong wabiromo timo gin mo pi kwowa kulu.\nPi marre madit, Jehovah oculo pi “yat” ma wamito me laro kwowa, wek ‘jo ducu gunong kwo’ i Kricito. Ginkok cobo man nining? “Remo pa Wode Yecu Kricito bene lwoko bal ducu woko ki i komwa.” Ada, niye i kom remo pa Yecu yabo yo botwa wek kitimiwa kica pi balwa dok wanong kwo ma pe tum. (1 Jon 1:7; 5:13) Jowa me amara ma dong guto woko gibinongo adwogi maber ki i ginkok-ki nining? ‘Dano aye mukelo to, dok bene cer pa jo muto Yecu mukelo.’—1 Jo Korint 15:21. *\nMic me ginkok pa Yecu pe kiromo porone ki mic mo mukene pien ngat ma omiyo-ni aye ngat madit loyo ducu dok omiyo pi marre. Pe tye ngat mukene ma ojalo gin madit loyo Lubanga Jehovah. Dok pe tye mic mo mukene ma cobo mitiwa madit loyo calo bedo agonya ki i bal ki to. Ada, pe tye mic mo ma welle dit loyo ginkok.\n^ para. 19 Pi ngec mukene i kom yub pa Lubanga me cero jo muto, nen dul me 7 i buk me Baibul Twero Ponyowa Gin Ango? ma Lucaden pa Jehovah aye gucoyo dok nonge bene i www.jw.org/ach.


Acakki 3 ACO85 - Twol yam onoŋo ryek makato lee tim - Bible Search\nAcakki 2 Acakki 4\n1-Twol yam onoŋo ryek makato lee tim ducu ma Rwot Lubaŋa oketo. En owaco ki dako ni, “Lubaŋa mono owacci, ‘Pe wucam yat ducu ma tye i poto-ni’?” 2Dako otito ki twol ni, “Watwero camo nyig yadi ducu ma tye i poto-ni, 3ento Lubaŋa ociko ni, ‘Pe wubicamo nyig yat ma tye i dye poto, pe wugud kome bene, wek pe wuto.’ ” 4Ci twol owaco ki dako ni, “Pe wubito. 5Pien Lubaŋa ŋeyo ni, ka wucamo, ci waŋwu biyabbe woko, ci wubidoko calo Lubaŋa, miyo wuŋeyo gin maber ki marac.” 6Ka dako oneno ni yat-te ber me acama, dok nen mwonya bene, dok yat meno ber, cwiny dano pyette i kome, pien miyo gidoko ryek, ci opwono nyige, ocamo; omiyo mogo bot cware, ci ocamo. 7Gin aryo ducu wangi oyabbe woko, gucako ŋeyo ni kara gitye munero, ka gukwoyo pot olam guruko i pyergi.\n8Ka guwinyo Rwot Lubaŋa woto i poto i kare ma ceŋ okwe, ci dano ki dakone gukanne woko i nyim Rwot Lubaŋa i kin yadi ma tye i poto. 9Ci Rwot Lubaŋa olwoŋo dano kun wacce ni, “In mono it ye kwene, kaa?” 10En ogamo ni, “Awinyo ka iwoto i poto, ci lworo omaka, pien atye munero, akanne woko.” 11Dok openye aye ni, “Aŋa ma doŋ otitti ni it ye munero? Ityeko camo nyig yat ma onoŋo aciki ni pe icam-mi ce?” 12Dano ogamo ni, “Dako ma imiya ni obed kweda-ni aye omiya nyig yat meno, ci acamo.” 13-Rwot Lubaŋa dok openyo dako ni, “Man kono itimo piŋo?” Dako ogamo ni, “Twol aye obwola, omiya acamo.” 14Rwot Lubaŋa owaco bot twol ni,\n15-Abiketo mone i kin in ki dako,\n16Ki bot dako owacce ni, “Abimeddi arem matek i kare me owacci, nyodo; ibinywalo litino ki arem, cwinyi bipyette i kom cwari dok en aye biloyi.” 17-Ki bot Adam owacce ni,\ngiceno lobo piri: ibicamone ki aroma\n22-Rwot Lubaŋa owacci, “Nen, dano doŋ odoko rom ki ŋat acel i kinwa, doŋ ŋeyo gin maber ki gin marac. Kombeddi pe dok wawek orye ciŋe opwon nyig yat me kwo ocam doki, miyo doŋ bibedo makwo nakanaka.” 23Mumiyo Rwot Lubaŋa ocwale woko ki i poto Eden, wek odok opur gire ŋom ma yam gikwanye ki iye-ni. 24Oryemo dano woko, ci oketo lukerubi yo tuŋ wokceŋ me poto Eden, ki pala lucwan ma lyel mac, ma wirre tuŋŋi ki tuŋŋi, me gwoko yo ma cito i kom yat me kwo.


2 Tekwaro 24 ACO85 - Yoaci ocamo ker ma mwaka me ditte - Bible Search\n2 Tekwaro 23 2 Tekwaro 25\n2 Tekwaro 24\nLoc pa Yoaci kabaka me Juda\n(2 Luker 12.1-21)\n1Yoaci ocamo ker ma mwaka me ditte abiro, ci obedo ka loc i Jerucalem pi mwaka pyeraŋwen, Nyiŋ minne Jibia me Beer-ceba. 2Yoaci obedo ka tiyo gin ma nen atir i waŋ Rwot pi kare me kwo pa ajwaka Yekoyada ducu. 3Yekoyada onyomo bote mon aryo, onywalo kwedgi litino co ki anyira.\n4Lacen Yoaci obedo ki tam pi yubo ot pa Rwot. 5Ocoko ajwagi ki Lulevi, ocako waco botgi ni, “Wucit wa i gaŋi pa jo Juda, wek wucok lim ki bot jo Icrael ducu pi yu bo ot pa Lubaŋawu mwaka ki mwaka; ber wunen ni wutiyo tic man oyotoyot.” Ento Lulevi pe guruyo tiyone oyotoyot. 6-Mumiyo kabaka olwoŋo Yekoyada ajwaka madit, openye ni, “Piŋo pe iweko Lulevi gujogo lim ki bot jo ma bedo i Juda ki Jerucalem kit ma yam Moses latic pa Rwot ociko ni myero gigam ki bot lwak jo Icrael pi tic me kema lok me caden?” 7Pien jo pa Atalia, ma en dako ma latim marac-ci, onoŋo yam guturo ki donyo i ot pa Lubaŋa, ci gutero jami ducu ma yam gidyero pi ot pa Rwot, gutiyo kwedgi pi woro Baal-gu.\n8Pi meno kabaka ociko ni myero gipaa canduk, ci giguro ki woko i nyim doggola me ot pa Rwot. 9Gitito lok oromo i Juda ki Jerucalem ducu, ni myero dano gukellim ajog pa Rwot kit ma Moses latic pa Lubaŋa ociko ki jo Icrael i kare ma gitye i tim. 10Pienno rwodi kacel ki lwak ducu cwinygi obedo yom, ci gukelo lim ajog megi, gubolo i canduk nio ka gin ducu gumiyo. 11I kare ducu ma Lulevi gikelo canduk bot ludito ma kabaka ocimo, ka ce guneno ni lim tye i canduk madwoŋ, ci karan pa kabaka, kacel ki ajwaka madit, gibino gikwanyo lim woko ki i canduk gicito kwede, ka gidwoko canduk kakare i kabedone. Gubedo ka timo kit meno nino ki nino, ci gucoko lim madwoŋ. 12Kabaka ki Yekoyada gumiyo lim i ciŋ lutic ma giloyo dog tic me ot pa Rwot, giculo ki lupa-godi ki lupa bao pi yu bo ot pa Rwot, giculo kwede bene lutic ki nyonyo ki mola pi yu bo ot pa Rwot. 13Jo ma gimiyogi tic gutiyo ticgi matek ci yubone owoto oyot i ciŋgi maber, ci guyubo ot pa Rwot odoko maber kit ma yam con, odoko tek kakare. 14Ka doŋ gutyeko ticgi, ci gukelo lim mudoŋŋe bot kabaka ki Yekoyada, ka gutiyo ki jami ot pa Rwot, pi tic mapatpat ki pi gitum awaŋa, ki atabo me waŋo odok eceta, ki jami me jabu ki me ryal. Gutyero gitum awaŋa i ot pa Rwot jwijwi i kare me kwo pa Yekoyada ducu.\n15Ento ka Yekoyada doŋ oteggi, oti woko, ci oto; i kare ma en to onoŋo mwakane romo miya acel ki pyeradek. 16Giyike i gaŋ kal pa Daudi i kin luker, pien en obedo ka tiyo tic maber i Icrael, kun tiyo pi Lubaŋa ki pi ot legane.\n17Lacen i ŋe to pa Yekoyada, rwodi me Juda gubino guryebbe i nyim kabaka, ci kabaka owinyo lokgi. 18Gucako bwoto ot pa Rwot, ma Lubaŋa pa kwarigi, gudok ka woro Acera ma jok ma dako-ni, ki cal jogi apaya-gu. Cut akeca pa Rwot obino i kom jo Juda ki Jerucalem pi bal meno. 19Ento pud omedde ki cwalo lunebi mogo botgi, wek gudwokgi cen bot Rwot, ci gutito lokke botgi, ento dano gukwero winyo.\n20-Cwiny pa Lubaŋa obino i kom Jekaria wod pa ajwaka Yekoyada ocuŋ i nyim lwak ci owaco botgi ni, “Lubaŋa owaco kuman ni, ‘Piŋo wun wukalo wi cik pa Rwot, miyo pe wulimo gum? Pierr wutyeko bwoto Rwot woko, en bene doŋ otyeko bwotowu.’ ” 21Ento gubedo ka libo en, ci gucele ki got pi cik pa kabaka, guneke i dyekal me ot pa Rwot. 22Kabaka Yoaci pe opo pi kica ki pi ber ma Yekoyada won Jekaria yam onyuto i kome, ento dok oneko wode woko. I kare ma en to, Jekaria owacci, “Ber Rwot onen gin mutimme, ci ocul kworra!”\n23I kare me tum mwaka mony pa jo Ciria obino ka lweny i kom Yoaci. Gubino i kom Juda ki Jerucalem, gujwero rwodi pa lwak woko ducu ki i kin dano, ka dok gucwalo jamigi ma guyako ducu bot kabaka me Damaciko. 24Kadi bed mony pa jo Ciria obino ki jo manok, ento Rwot omiyo mony madit pa jo Juda i ciŋgi, pien onoŋo gubwoto Rwot, Lubaŋa pa kwarogi. Kit meno gucobo kop ma Rwot oŋolo i kom Yoaci.\n25Ka jo Ciria gua woko ki bote, gubwoto en ma doŋ guketo ret marac twatwal i kome, Luticce gupiro lok i kome pi culo kwor pi remo pa wod pa ajwaka Yekoyada, ci guneke woko i ot i wi kitandane. En oto kit meno, ci giyike i gaŋ kal pa Daudi, ento pe giyiko en i Lyel pa luker. 26Jo ma gujemo i kome gin ene: Jabad wod pa Cimeat ma nya jo Ammon, ki Yekojabad wod pa Cimrit ma nya jo Moab. 27Lok kom litino awobe pa Yoaci, ki lok mapol ma lunebi guloko i kome, ki lok kom gero ot pa Lubaŋa odoco gityeko coyone i Buk Lagony-lok ma i buk pa Luker Wode Amajia aye oleyo ka tyene.